Summary: Wikileaksin perustajan Julian Assangen tapausta piti käsitellä tänään oikeudessa Britanniassa, mutta käsittelyä on lykätty kahdella viikolla.

Lontoolainen oikeusistuin on lykännyt Yhdysvaltain vuotosivusto Wikileaksin perustajasta  Julian Assangesta  tekemän luovutuspyynnön käsittelyä. Tapausta oli määrä käsitellä tänään torstaina ja Assangen oli määrä osallistua videoyhteyden välityksellä.
 Assangen asianajajan mukaan tämän terveys on kuitenkin liian heikko, jotta tämä voisi osallistua oikeuskäsittelyyn. 47-vuotias Assange on Wikileaksin mukaan siirretty Belmarshin vankilan sairaalaosastolle.
 – Seitsemän Belmarshissa vietetyn viikon aikana hänen terveytensä on heikentynyt edelleen ja hän on laihtunut dramaattisesti, Wikileaks toteaa julkaisemassaan tiedotteessa.
 Yhdysvallat on nostanut Assangea vastaan kaikkiaan 18 syytettä ja vaatii Britanniaa luovuttamaan tietovuotajan Yhdysvaltoihin oikeudenkäyntiä varten. Assangen asianajaja on aiemmin todennut, että karkotus olisi hengenvaarallinen.
 Lontoolainen oikeusistuin on määrännyt uudeksi käsittelypäiväksi kesäkuun 12. päivän.
 Assange suorittaa parhaillaan 50 viikon vankeustuomiota, jonka hän sai takuuehtojen rikkomisesta. Assange piileskeli viranomaisia lähes seitsemän vuotta Ecuadorin Lontoon-lähetystössä.
 Lisää aiheesta:
 Yhdysvallat kertoi 17 uudesta syytteestä WikiLeaksin Assangea vastaan
 Ruotsissa annettiin pidätysmääräys Julian Assangesta
 Julian Assangen raiskaustutkinta aloitetaan uudelleen Ruotsissa

Tietovuotaja Assangen luovutuksen käsittely viivästyy – "Liian sairas oikeuteen"


Summary: Ainakin seitsemän ihmistä kuoli keskiviikkona sattuneessa kahden veneen törmäyksessä. Kateissa on edelleen yli 20 ihmistä.

Budapestissa keskiviikkoiltana sattunutta veneturmaa tutkiva Unkarin poliisi on julkaissut turvakameravideon onnettomuudesta. Videolta näkyy, kuinka kaksi Tonava-joella kohti pohjoista ajavaa turistivenettä törmää toisiinsa tuhoisin seurauksin.
 Pienemmän Hableany- eli Merenneito-veneen ja suuremman Viking-veneen yhteentörmäyksessä on kuollut ainakin seitsemän ihmistä. Lisäksi 21 ihmistä on edelleen kateissa, ja toivo heidän löytämisestään elossa alkaa hiipua. Uponneessa veneessä oli 33 eteläkorealaista ja kaksi unkarilaista miehistön jäsentä. Vain seitsemän ihmistä on onnistuttu pelastamaan elossa joesta.
 Kova virtaus ja tavallista korkeammalla oleva vesi vaikeuttavat meneillään olevia etsintöjä.
 Tonavan rannalle kokoontuneet ihmiset seuraavat pelastustöitä. Kateissa olevia ihmisiä yritetään paikantaa kaikuluotaimen avulla. Balazs Mohai / EPA
 Viranomaisten mukaan pienempi veneistä kääntyi toistaiseksi tuntemattomasta syystä suuremman veneen eteen Tonavan ylittävän sillan alla.
 – Jostakin syystä Hableany kääntyi Vikingin eteen. Vikingin osuttua siihen se kääntyi ympäri ja upposi noin seitsemässä sekunnissa, Budapestin pelastusviranomaisia johtava  Zsolt Gabor Palotai  kommentoi tapahtumia.
 Veneturmassa kuolleiden muistoksi tuodaan kukkia onnettomuuspaikalle. Balazs Mohai / EPA
 Etelä-Korean ulkoministeriö on vahvistanut seitsemän maan kansalaisen kuolleen onnettomuudessa. Lisäksi Etelä-Korea on vahvistanut 19 maan kansalaisen olevan kateissa.
 Etelä-Korean Budapestin-suurlähetystön mukaan turmaveneessä olleet turistit eivät käyttäneet pelastusliivejä, mikä on "normaalikäytäntö" Tonavan turistiveneissä.
 Onnettomuus sattui, kun eteläkorealainen turistiryhmä oli palaamassa noin tunnin kestäneeltä jokiristeilyltä.
 Lisää aiheesta:
 Yli 20:n ihmisen pelätään kuolleen turistiveneen kaaduttua Budapestissä  – eloonjääneiden löytymiseen enää "minimaalisesti toivoa"

Viranomaiset Budapestin turmaveneestä: Upposi seitsemässä sekunnissa – katso turvakameravideo onnettomuushetkestä


Summary: Helsingin yliopiston teologisessa tiedekunnassa on maailman johtava Vanhan testamentin tutkimuksen huippuyksikkö.

Aloitetaan kaukaa.
 Jerusalemin tuho vuonna 586 ennen ajanlaskumme alkua voi kuulostaa etäiseltä, mutta Raamatun Vanhan testamentin kannalta se on keskeinen tapahtuma. Siitä alkanut kansan karkoitus Mesopotamiaan Babylonian pakkosiirtolaisuuteen sysäsi liikkeelle vahvan juutalaisen identiteetin etsimisen. Se synnytti merkittävän osan Vanhan testamentin kirjoituksia.
 Jerusalemin tuhoon liittyviä profeettakirjoja pidettiin aiemmin vain Raamattuun kuuluvina. Nykyinen tutkimus on yhdistänyt ne laajaan itäisen Välimeren ja Lähi-idän alueella vallinneeseen profeettailmiöön.
 Raamatun profetiat olivat alun perin puhuttua perinnettä, jonka myöhemmät kirjurit panivat talteen. Käytännössä profetiat tulkittiin sen jälkeen, kun niiden ennustamat asiat olivat jo tapahtuneet. Sitten jälkipolvet ovat tulkinneet oraakkeleita uudelleen ja Raamatun profetiakirjat syntyivät tämän tuloksena.
 Tällöin niiden muoto muuttui – ja joskus sisältökin. Juuri tämänkaltaisten muutosten vaiheita tutkii Vanhan testamentin eksegetiikka eli tieteellinen raamatuntutkimus. Helsingin yliopiston teologisen tiedekunnan huippuyksikkö on omalla alallaan yksi maailman suurimmista ja arvostetuimmista.
 Raamatun käännöstyö jatkuu ja tulkinnat muuttuvat
 Tekstien muutokseen ovat vaikuttaneet kääntäminen hepreasta kreikaksi ja edelleen muille kielille. Kääntäminen on aina tulkitsemista: miten joku ilmaisu toimii uudella kielellä.
 Osa muutoksista on tullut oppineiden kirjurien muokatessa tekstiä ymmärrettävämmäksi. Tällöin tekstin sisältö on saattanut saada uuden merkityksen. Osa muutoksista on myös sattumanvaraisia kirjoitusvirheitä, mutta yleensä muutosten taustalla on ollut jokin pyrkimys.
 Esimerkiksi teologiset käsitykset ovat muuttuneet ja silloin tekstiä on muokattu sen perusteella.
 Myös ympäröivän kulttuurin vaikutus näkyy Raamatun tekstien muuttumisessa.. Sen takia pitää ymmärtää esimerkiksi muinaisen Assyrian elämää ja yhteiskuntaa. Siksi teologien ohella tutkimusta tekevät nuolenpääkirjoituksia ymmärtävät assyriologit ja alueen muinaismuistoja tutkineet arkeologit.
 Alunperin Raamatun tekstit eivät olleet yhtenäisenä kirjana kansien välissä, vaan erillisinä käsikirjoituksina. Niitä kopioitaessa tekstit käsiteltiin aina uudelleen. Sama kulttuurien muokkaava vaikutus näkyy myöhäisemmissäkin raamatunkäännöksissä.
 Professori Martti Nissinen johtaa huippuyksikköä. Markku Sandell / Yle
 "Ei ole yhtä ainoaa Raamatun tekstiä"
 Pyhät tekstit ja traditiot muutoksessa  -huippuyksikköä johtava professori  Martti Nissinen  sanoo, että Vanhan testamentin varhaisia aikoja kuvaavista tapahtumista on niukasti lähteitä. Niitä on usein vaikea yhdistää muuhun tunnettuun historiaan.
 – On kuin avaimenreiästä tirkistelisi historiaan ja näkisi vain pienen palan kerrallaan, professori kuvailee.
 Vanhoja käsikirjoituksia on löydetty lähteiksi, mutta ei esimerkiksi Mooseksen lakien kivitauluja.
 – Ei ole koskaan ollut yhtä ainoaa Raamatun tekstiä, vaan liikkeellä on ollut useampia erilaisia käsikirjoituksia, Martti Nissinen toteaa.
 Tämä näkyy esimerkiksi siinä, että eri käsikirjoituksista koottu nykyinen Raamattu sisältää Vanhassa testamentissa kaksi eri versiota Mooseksen kymmenestä käskystä. Näin siitä huolimatta, että kymmenen käskyä on keskeisiä Raamatun uskonkappaleita.
 Assyrian pääkaupungin Niniven arkistoon kuulunut, akkadiksi nuolenpääkirjoituksella kirjoitettu savitaulu, johon on koottu kymmenen profeettaoraakkelia. Teksti on kirjoitettu vuonna 673 eKr., mutta siihen kootut profetiat ovat vuosilta 681–680 eKr. Aiheena on kuningas Assarhaddonin valtaannousu ja sitä edeltänyt sisällissota. Profeetat on mainittu nimeltä, ja useimmat heistä ovat Ištarin temppelistä Arbelan kaupungissa (nyk. Erbil, Irakin Kurdistanin pääkaupunki). Markku Sandell / Yle
 Nissisen mukaan pyhätkin tekstit elävät koko ajan. Tutkijat selvittävät syitä, jotka vaikuttavat tekstin muuttumiseen niitä joko käännettäessä tai tulkitessa kulloisenkin yhteiskunnan oloissa.
 – Pyhän tekstin muuttuminen on välttämätöntä, koska sen täytyy olla relevanttia omalle ajalleen. Kun kymmenen käskyä käännettiin Suomen luterilaiseen Katekismukseen, niitä piti taas muuttaa, että ne olisivat relevantteja ja ajanmukaisia, professori Nissinen sanoo.
 Pyhä teksti muuttuu – se on "toimitettua"
 Viime vuonna ilmestyneessä  Kiveen hakattu?  -kirjassa  Ville Mäkipelto  kirjoittaa artikkelissaan Neljä tapaa muuttaa pyhää tekstiä:
 "Raamattuun valikoituneet kirjoitukset ovat alusta loppuun saakka erilaisista ajatuksista ja lähteistä kokoon toimitettuja teoksia."
 Tämä kerroksisuus haastaa tutkijoita yhä edelleen ja uusia oivalluksia eri tekstien muotoutumisesta tehdään jatkuvasti.
 Mäkipelto kuvaa esimerkiksi 800–1000-luvuilla tuotetun masoreettisen tekstin (juutalainen tekstitraditio) ja Septuagintan (Raamatun kreikankielinen käännös) eroja.
 Masoreettinen Raamattu on Septuagintaa huomattavasti myöhäisempi ja sitä on käytetty suomalaisenkin Raamatun pohjana. Se on säilynyt jokseenkin muuttumattomana vuosisatoja.
 Septuaginta taas on käännetty kadonneista heprean- ja arameankielisistä teksteistä. Vertailu näiden kahden Vanhan testamentin välillä kertoo paljon eri aikoina tehdyistä muutoksista, lisäyksistä, poistoista ja siitä, miten kunakin aikana tekstiä on haluttu tulkita.
 Teologiset käsitykset vaihtelevat ja osa pyhiin teksteihin sisältyneistä ajatuksista on kadonnut vuosisatojen kuluessa.
 Professori Martti Nissinen sanoo eksegetiikan olevan väline fundamentalismia eli jyrkkää oikeaoppisuutta vastaan, sillä Raamatun tekstien kirjaimellinen tulkinta tarkoitushakuisesti ei ole perusteltua.
 Kulttuurien kerroksista kumpuaa vieläkin uutta tietoa
 Tutkijoiden käytössä alkaa olla historiallisia lähteitä, kun tullaan aikaan noin 800 ekr. Savitaulujen nuolenpääkirjoituksista pystytään saamaan tietoa vallinneista oloista aikana, jolloin Jerusalemissa ja Samariassa oli kuninkaita. Arkeologiset löydöt tukevat myös Raamatun kertomuksia.
 Kuolleenmeren kääröjen tutkimusta laboratoriossa Israelin kansallismuseossa Jerusalemissa. Jim Hollander / EPA
 Kuolleenmeren kääröt löydettiin viime vuosisadan puolivälissä (1940- ja 50-luvuilla) ja niiden merkitys on ollut mullistava eksegetiikan tutkijoille. Qumranin raunioiden lähistön luolista löydetyistä 900 käsikirjoituksesta vain osa on täydellisiä.
 Nahalle ja papyrukselle ajanlaskumme taitteessa tallennetut käsikirjoitukset sisältävät Vanhan testamentin tutkijoiden kannalta mielenkiintoisia tekstejä. Niiden perusteella on saatu paljon tietoa varhaisen juutalaisuuden monimuotoisuudesta, Vanhan testamentin tekstin kehittymisestä ja siinä tapahtuneista muutoksista.
 Pääasiassa hepreaksi kirjoitetut tekstit edellyttävät tuon ajan kielen osaamista. Myös antiikin ajan kreikka pitää hallita pystyäkseen analysoimaan varhaisia Raamatun tekstien versioita.
 Harvat nuolenpääkirjoitusten ja Assyrian historian tuntijat Suomessa ovat Nissisen mukaan alansa huippuja. Näin on, vaikka assyriologian opetus itsenäisenä oppiaineena on lopetettu Helsingin yliopistossa.
 Nykyinen huippuyksikkö on kuitenkin jatkanut alan opetusta ja työllistänyt assyriologeja. Sen rinnalle on tullut uusi muinaisen Lähi-idän imperiumeja tutkiva huippuyksikkö, jota johtaa assyriologi  Saana Svärd . Yksikön avulla Vanhan testamentin syntyhistorian avaaminen on jatkunut.
 Eksegetiikka on myös yhteiskunnallista vaikuttamista
 Luterilaisen kirkon kirkolliskokous pohti avioliittokäsityksen laajentamista viime vuonna ja  päätyi edelleen siihen , että Raamatun mukainen avioliitto on vain miehen ja naisen välinen liitto.
 Vartija-lehdessä  Martti Nissinen ja  Päivi Vähäkangas  kritisoivat asiaa pohtineen perustevaliokunnan avioliittomietintöä. Tutkijoita huolettaa se, että kirkon ylimmän päätöksenteon tasolla teologisessa työskentelyssä sivuutetaan tieteellisen raamatuntutkimuksen anti.
 Artikkelissaan Nissinen ja Vähäkangas eivät ole tyytyväisiä perustevaliokunnan tapaan etsiä Raamatusta vain miehen ja naisen avioliittoa tukevia kohtia:
 "Yhtä lailla raamatullisena avioliittokäsityksenä voisi kuitenkin pitää moniavioisuutta, avioeron kieltämistä tai avioliiton karttamista – niille kaikille löytyy perusteluja Raamatusta. Raamatun teksteissä lukija kohtaa yhteiskunnan, jonka hierarkia perustuu erilaiseen sukupuolentulkintaan kuin mihin nykyinen länsimainen raamatunlukija on tottunut. Raamatun taustalla olevien yhteiskuntien avioliitto ei ole yhdenvertaisten kumppanien yhteenliittymä eivätkä sukupuolisuhteen osapuolet ole lähtökohtaisesti tasa-arvoisia." (Vartija 3/2019)
 Tieteellinen raamatuntutkimus pyrkii näin yhteiskunnalliseen vaikuttamiseen kertomalla tutkimusten tuloksista ja siitä, miten Raamatun teksteihin pitäisi suhtautua.
 Pitkä tutkimusperinne jatkuu
 Professori Martti Nissisen mukaan Helsingin yliopiston teologisessa tiedekunnassa on pitkä jatkumo Raamatun tieteellistä tutkimusta. Sen ansiosta tiedekunnassa on tällä hetkellä kaksi huippuyksikköä, ja ne ovat Nissisen mukaan myös kansainvälisesti merkittäviä toimijoita omalla alallaan.
 Ensimmäinen Suomen Akatemian huippuyksikkö teologisessa tiedekunnassa oli jo vuonna 1995 professori  Heikki Räisäsen  johtamana. Se toi mukanaan rahoituksen, joka näkyy edelleen nykyisten yksiköiden työssä. Eri tutkijoiden välinen yhteystyö on Nissisen mielestä laajaa ja hedelmällistä.
 Vanhan testamentin tutkimuksen yksikkö on verkostoitunut kansainväisesti. Yksikköön lasketaan kuuluvaksi viitisenkymmentä tutkijaa. Tänä vuonna päättyvän huippuyksikkökauden saldoksi professori Martti Nissinen laskeskelee julkaistun 35 kirjaa ja viitisensataa artikkelia. Niistä noin 300 on tieteellisesti vertaisarvioituja.
 Juttu on osa "10 kertaa tieteestä" -sarjaa, jossa esitellään suomalaista tutkimusta. Aiemmin sarjassa on julkaistu alla olevat jutut:
 Suomalaiset olivat 1800-luvun halpatyövoimaa maailman  merillä – laivasta karanneet häivyttivät taustansa
 Haitarilla tai huuliharpulla tohtoriksi – kuvitteelliset kenttäretket menneeseen Karjalaan synnyttivät jopa trance-musiikkia
 "Haukuttiin patalappuprofessoriksi" – käsityötiede on monelle outo
 Geeneissämme piilottelee tuntemattomia esi-isiä – tutkijoiden mukaan niitä voi löytyä useita
 Laaja korkeakouluverkosto vai muutama huippuyliopisto? Helsingin yliopiston rehtori haluaa valtiolta päätöksiä
 Lähiluonnossamme voi elää valtava tuntematon eliömaailma – suomalaistutkimus tuo uutta tietoa kasvien tuntemattomista viruksista
 Kun matematiikan perustutkimukselle yllättäen lahjoitetaan kolme miljoonaa euroa, on syytä kysyä miksi – mutta kaikkea ei voi laskemalla ennakoida
 Kantasoluista syntyy eläviä kudoksia – suomalainen huippututkimus yhdistää biologiaa, teknologiaa ja lääketiedettä, jotta löydettäisiin uusia keinoja sairauksien hoitoon

Osa Raamatusta on käännösvirheitä ja kulttuurisia tulkintoja – "Pyhän tekstin muuttuminen on välttämätöntä, koska sen täytyy olla relevanttia omalle ajalleen"


Summary: Toisin kuin Yle kertoi aiemmin torstaina, puolueiden puheenjohtajat ovat ratkaisseet oppivelvollisuuskysymyksen viime yönä.

Oppivelvollisuuden pidentämisestä on päästy sopuun viime yönä hallitusneuvotteluissa. Tämä tarkoittaa, että oppivelvollisuus laajenee lukioon ja ammattiopistoon.
 Koska tutkinnon suorittaminen on velvollisuus, opiskelijat saavat myös maksuttomat kirjat ja muun materiaalin.
 Yle kertoi aiemmin torstaina virheellisesti, että asia olisi yhä ratkaisematta. Ylen tietojen mukaan neuvottelujen viime hetkiin jäänyt vaikea asia on kuitenkin ratkaistu yöllä puheenjohtajien kesken.
 Sosiaalidemokraatit ovat pitkään vaatineet, että oppivelvollisuus päättyisi vasta kun toisen asteen tutkinto lukiossa tai ammattiopistossa on suoritettu. Puolueen mielestä se helpottaa nuorten pääsyä töihin tai jatko-opintoihin.
 Esitystä myös vastustettiin. Ylen useiden puolueiden lähteistä saamien tietojen mukaan porvaripuolueiden mielestä uudistus maksaa paljon siihen nähden, kuinka tehokas keino se on nuorten tilanteen parantamiseen. Asiasta on kuitenkin päästy sopuun.
 Nykyisin oppivelvollisuus päättyy, kun peruskoulu on suoritettu, tai viimeistään 17-vuotiaana.
 Kiista yllätti demarit
 SDP:lle oppivelvollisuuden jatkaminen on ollut kynnyskysymys. Puolueen neuvottelulähteet sanovat, että tavoite on ehdoton.
 Puolueessa verrataan oppivelvollisuuden pidentämistä peruskoulun rakentamiseen. Kun oppivelvollisuusikää nostetaan, muutos on pysyvä, puolueesta kerrotaan.
 Asian hankaus neuvotteluissa oli sosiaalidemokraateille yllätys. Kun hallituspohjaa tunnusteltiin, yksikään puolue ei suoraan vastustanut oppivelvollisuusiän nostoa ja maksuttomia oppimateriaaleja.
 Neuvottelujen edetessä siitä tuli monelle puoleelle ongelma.
 Kriittisimmin Ylen tietojen mukaan asiaan suhtautuivat vihreät, jotka hallitustunnustelijan kysymyksiin vastatessaan kannattivat ilmaisia oppimateriaaleja ja toisen asteen tutkinnon pakollisuutta. Vihreiden mielestä Sipilän hallituksen tekemien koulutusleikkausten paikkaaminen on tehokkaampi tapa tukea nuoria kuin oppivelvollisuuden venyttäminen, vihreistä kerrottiin Ylelle. Myöhemmin torstaina vihreistä kiistettiin, että asiaa olisi neuvottelussa vastustettu.
 Ylen tietojen mukaan ongelma on ratkaistu sillä, että koulutukseen satsataan paljon – ei pelkästään oppivelvollisuuteen.
 Yli 100 miljoonan uudistus – maksuttomat oppikirjat ja muu oppimateriaali
 Myös RKP ja keskusta olivat vastahankaan. Suurin ongelma oli raha.
 Ylen neuvottelulähteeltä saaman tiedon mukaan uudistus maksaisi 107 miljoonaa euroa, joka olisi valtiovarainministeriön ja opetus- ja kulttuuriministeriön arvio. Osa neuvottelulähteistä arvioi hinnan korkeammaksi, se olisi noin 180 miljoonaa euroa. Kuntaliiton  selvityksen mukaan  vastaavan uudistuksen toteuttaminen maksaisi noin 183 miljoonaa euroa.
 Oppivelvollisuudesta tulee pysyvä meno, joten tulopuolelta olisi löydyttävä vastaava määrä uusia pysyviä tuloja. Tuloja tuleva hallitus suunnittelee keräävänsä verotuksella ja työllisyysastetta nostamalla.
 Uusien pysyvien menojen katto on hallitusneuvottelija Antti Rinteen mukaan sovittu 1,2 miljardiin. Oppivelvollisuusuudistus nielee ison osan uusien menojen kakusta. Samasta kakusta pitäisi riittää rahaa myös SDP:n eläkeläisille lupaamaan vappusataseen, perhevapaiden uudistamiseen, sosiaaliturvamallin muuttamiseen, tutkimukseen ja koulutukseen sekä esimerkiksi teiden kunnon parantamiseen.
 Hallitusneuvotteluissa on tänään pyhäpäivän takia tauko. SDP:n puheenjohtaja Rinne sanoi myöhään keskiviikkona, että ohjelma on tarkoitus saada valmiiksi perjantaina.
 Lue myös:
 21-vuotias Denis Purhonen ei käy töissä eikä opiskele: "Haluaisin normaaliin rytmiin" – Oppivelvollisuuden pidentäminen saa vahvaa tukea
 Kutsunnat koko ikäluokalle, oppivelvollisuuden pidennys ja koulutusleikkausten peruminen – näin eduskuntapuolueet ratkaisisivat nuorten syrjäytymistä
 KORJAUS torstaina kello 18.20: Otsikkoa ja juttua korjattu. Toisin kuin jutussa aiemmin torstaina kerrottiin, oppivelvollisuudesta on päästy sopuun viime yönä puolueiden puheenjohtajien käsiteltyä asiaa. Aiemmin torstaina kerroimme, että kysymys olisi edelleen kiistanalainen ja ratkaisematta. Tieto perustui Ylen neljältä eri puolueita edustavalta lähteeltä saatuihin tietoihin.
 KORJAUS torstaina kello 19.07. Korjattu oppivelvollisuuden VM:n arvoima hinta uudistukselle.

Hallitusneuvotteluiden loppusuoran suurin kysymys ratkaistu: Oppivelvollisuus pitenee toisen asteen tutkinnon suorittamiseen


Summary: Pormestari Sergei Sobjaninin mukaan jo nyt käytössä olevien kameroiden avulla on saatu kiinni kymmeniä etsintäkuulutettuja.

Moskova kaavailee laajan kasvojentunnistusjärjestelmän käyttöönottoa, kertoo uutistoimisto Tass. Kaupungin pormestarin  Sergei Sobjaninin  mukaan tavoitteena on yli 200 000 uuden valvontakameran asentaminen Venäjän pääkaupunkiin.
 Kasvojentunnistusta on jo testattu Moskovan metrossa vuoden 2018 jalkapallon maailmanmestaruuskilpailuista alkaen. Sobjaninin mukaan metron sisäänkäyntien yhteyteen asennettujen valvontakameroiden avulla on saatu kiinni jo kymmeniä etsintäkuulutettuja rikollisia.
 – Tänä vuonna, hyvin pian, julistamme yhdessä sisäministeriön kanssa kilpailun laajan videotunnistusjärjestelmän luomiseksi. Se koostuu yli 200 000 Moskovaan tulevasta valvontakamerasta, Sobjanin totesi tänään torstaina.
 – Siitä tulee yksi maailman suurimmista. Vain Kiinan järjestelmät pystyvät haastamaan sen, Sobjanin sanoi.
 Kiina on edelläkävijä kasvojentunnistamisessa, ja  maassa kehitetään yhä laajempaa kasvojentunnistusjärjestelmää .
 Kiinassa on jo nyt käytössä laaja kansalaisia kuvaaviin kameroihin perustuva järjestelmä . Kiinan hallinto on varoittanut, että uusi teknologia tekee virkavallalta pakenemisen lähes mahdottomaksi.

Moskova suunnittelee maailman suurimpiin lukeutuvaa valvontajärjestelmää: Yli 200 000 kasvojentunnistuskameraa


Summary: Sateita saapuu lännestä sunnuntain vastaisena yönä.

Valmistujaisiaan juhlivat voivat viettää lauantaina juhlapäivää monin paikoin aurinkoisessa säässä, kertoo Ilmatieteen laitos.
 Huomenna perjantaina sateita tulee aamulla pääkaupunkiseudulla, maan itäosassa ja pohjoisessa. Sateet siirtyvät päivän aikana vauhdilla itään. Pohjanmaalla tulee sadekuuroja illalla.
 Valmistujaispäivänä eli lauantaina sää on suurimmaksi osaksi aurinkoista. Sadekuuroja tulee lauantaina lähinnä pohjoisessa.
 Lämpötilat keikkuvat maan etelä- ja keskiosassa 15–20 asteen tietämillä, kertoo Ilmatieteen laitos tiedotteessa. Pohjoisessa jäädään lauantaina alle 15 asteen. Sateita on luvassa illalla, kun lännestä saapuu sadealue.
 – Maan etelä- ja keskiosassa sunnuntain vastainen yö on sateinen. Pohjoisessa sää poutaantuu, sanoo Ylen meteorologi  Anne Borgström.
 Sunnuntaina sateita saadaan pohjoisessa ja idässä, mutta Länsi-Suomessa on luvassa kaunis kesäpäivä.
 Yle Sää
 Sää lämpenee ensi viikolla
 Ensi viikolla sää näyttäisi lämpenevän, mutta myös uusia sadealueita kulkee Suomen yli tiuhaan tahtiin. Sateita saadaan eri puolilla Suomea.
 – Etelässä päästään viikon alkupuolella yli 20 asteen silloin, kun ei sada.
 Borgströmin mukaan tiistaista torstaihin mitataan todennäköisesti myös hellelukemia. Helteet painottuvat näillä näkymin maan eteläosaan. Ennuste on vielä ensi viikon suhteen epävarma.
 – Hyvässä lykyssä Lapissakin voi olla 20 astetta.
 Lue lisää säästä  Ylen sääsivuilta .

Hyviä uutisia juhlijoille: Lauantaina on monin paikoin aurinkoista, ensi viikolla helteitä ehkä etelään


Summary: Ensimmäiset tämän kesän kotimaiset mansikat ehtivät juuri sopivasti viikonlopun päättäjäisjuhlapöytään.

Hedelmän- ja marjanviljelijäin liitto  lupasi aiemmin toukokuussa, että kotimaista mansikkaa kypsyy ylioppilasjuhliin mennessä.
 Mansikanviljelijä  Emmi Pekkala  iloitsee, että pystyy vastaamaan juhlijoiden odotuksiin.
 – Se on joka vuosi yksi päätavoitteistamme ja tälläkin kertaa meiltä lähtee mansikkaa myyntiin viikonlopuksi.
 Pekkalan tilalla Päijät-Hämeen Kärkölässä mansikan poiminta alkoi tänään torstaina.
 Suurin osa poimijoista on Ukrainasta.
 Oksana Koshitska  on ammatiltaan opettaja, mutta tulee joka kesä tilalle töihin. Alkamassa on hänen seitsemäs kesä Pekkalan mansikkatilalla.
 – Tykkään tulla tänne ja tehdä täällä työtä. Ihmiset ovat mukavia ja he kohtelevat minua hyvin. Lisäksi palkka on hyvä, hän sanoo.
 Ukrainalainen opettaja Oksana Koshitska tulee joka vuosi kesätöihin mansikanpoimijaksi Pekkalan tilalle. Mikko Koski / Yle
 Tilalla ensimmäiseksi kypsynyt lajike on Sonata. Mansikat ovat kooltaan niin suuria, että puolen litran rasia täyttyy muutamasta marjasta. Hintaa rasialla on vielä tässä vaiheessa 5,50 euroa.
 Mansikkasatoa saadaan nykyisin toukokuun lopusta syyskuun alkuun. Satokausi on pidentynyt uusien viljelytekniikoiden myötä.  Kasvutunneleissa  viljellään Suomessa mansikkaa 25 hehtaarin alalla.
 Emmi Pekkalan mielestä tunneli antaa hyvän suojan kylmyydeltä ja tuulelta ja sato kypsyy entistä aikaisemmin.
 – Tunnelituotanto on todella kasvanut Suomessa ja alkaa vähitellen yleistyä. Meidän tilamme ei todellakaan ole ainoa.
 Ensimmäiset avomaan mansikat kesäkuussa
 Suomessa mansikkaa viljeleviä tiloja on 1113. Hehtaarimäärät ovat kasvaneet samalla kun viljelijöiden määrä on vähentynyt.
 Pekkalan tilalla mansikkaa viljellään kahdessa viidensadan neliömetrin suuruisessa kasvihuonetunnelissa. Avomaan mansikkaa on 7,5 hehtaaria.
 – Viljelijöitä jää eläkkeelle. Se on yleinen suuntaus Suomen maataloudessa. Aina vaan tulee suurempia tiloja. Itse en aio mansikan alaa ihan hirveästi kasvattaa. Näillä mennään jokunen vuosi.
 Pekkalan tilan ensimmäiseksi kypsyvä mansikka on lajikkeeltaan Sonata. Marjat ovat isoja ja kiinteitä. Mikko Koski / Yle
 Hedelmän- ja marjanviljelijäin liiton arvion mukaan ensimmäiset kotimaiset avomaan mansikat saadaan kesäkuun puolen välin tienoilla.
 Harson alla kasvanut marja kypsyy ensimmäiseksi Lounais-Suomessa.
 Vaikka toistaiseksi satonäkymät ovat hyvät, nuori viljelijä ei uskalla vielä ennustaa, millainen mansikkavuodesta on tulossa.
 Emmi Pekkala muistuttaa, että marja voi vielä säikähtää kylmää tai kaatosateita.
 – Toivottavasti sää ei muutu liian kylmäksi tai liian kuumaksi. Sadettakin voisi sataa sopivasti, hän toivoo.

Nyt sitä saa! Päättäjäiskakun kruunaavat kotimaiset mansikat


Summary: Suomessa sperma on laadukkaampaa kuin Euroopassa keskimäärin, mutta meilläkin suunta on alaspäin.

Sperman laatu heikkenee jatkuvasti Euroopassa ja kaikkialla teollistuneessa maailmassa. Kehityksen syy on osin yhä arvoitus.
 Vuonna 2017 valmistuneessa  metatutkimuksessa  vedettiin yhteen yhteensä 185 tutkimuksen tuloksia. Selvisi, että siittiöiden määrä siemennesteessä oli yli puolittunut vajaassa neljässä vuosikymmenessä.
 Aivan tuore on tutkimus, jonka mukaan Sveitsi on sperman laatua verrattaessa heikoimpien maiden joukossa Euroopassa. Tutkimuksessa tarkasteltiin yli 2 500:n 18–22-vuotiaan nuoren sveitsiläismiehen spermaa: siittiösolujen määrää, liikkuvuutta ja muotoa.
 Peräti 17 prosentilla miehistä siittiöitä oli alle 15 miljoonaa millilitrassa, mitä Kansanvälinen terveysjärjestö WHO pitää heikentyneen hedelmällisyyden rajana.
 Jos siittiöitä on alle 40 miljoonaa millilitrassa, pitenee hedelmöittymiseen kuluva aika merkittävästi, sanoo Geneven yliopiston tutkija  Serge Nef   tutkimustiedotteessa.  Koko tutkimus on julkaistu  Andrology-lehdessä.
 Sveitsiläistutkimuksen hälyttävä tulos oli myös se, että vain 38 prosentilla sperma täytti WHO:n terveen sperman vaatimukset.
 Syy yhä arvausten varassa
 Miksi teollisuusmaiden nuorten miesten sperman laatu sitten heikkenee?
 Syystä ei ole tarkkaa varmuutta, mutta epäiltyjä riittää: äidin raskaudenaikainen tupakointi, alkoholi, stressi sekä altistuminen tuholaismyrkyille.
 Tutkimusprofessori  Mika Gissler  Terveyden ja hyvinvoinnin laitokselta mainitsee vielä yhden ehdokkaan: hormonit. Hormoneja alettiin epäillä jo silloin, kun ensimmäiset raportit spermanlaadun heikkenemisestä tulivat julki.
 Hormoneihin viittaa esimerkiksi se, että Tanskan ja Saksan kaltaisissa maissa, joissa kasvatetaan ja syödään paljon sikaa, spermatilanne on Euroopan heikoimpia. Sikojen kasvatusta tehostettiin aiemmin hormoneilla. Nykyisin EU-lainsäädäntö rajoittaa hormonien käyttöä lihantuotannossa.
 Myös hormonaalisella ehkäisyllä voi olla samankaltaisia seurauksia.
 Mika Gisslerin mukaan myös hormoneilla voi olla osansa heikoissa sperman laadussa. THL
 Gisslerin mukaan ongelmana on, että useimmat tutkimukset perustuvat pieniin otoksiin, jolloin niistä on vaikea tehdä kunnollisia tilastoja.
 Suomalaisille hyvä uutinen on, että maamme kuuluu muun muassa Viron ja Espanjan ohella niihin eurooppalaismaihin, joissa sperma on muita tasokkaampaa.
 – Suomessakin mennään huonoon suuntaan, mutta toistaiseksi hitaammin kuin esimerkiksi Tanskassa, Gissler sanoo. Hänen mukaansa tanskalaisnaisista yli kolmasosa myös polttaa raskauden aikana, kun Suomessa luku on vain 15 prosenttia.
 Kehitykseen ehtii vielä vaikuttaa
 Tutkimusprofessori Gissler ei pidä peliä menetettynä.
 Paljon ratkaisee se, korjaantuuko tilanne tulevien sukupolvien myötä vai tuleeko meille uusia ympäristöaltistuksia, hän sanoo.
 Tuholaismyrkkyihin on pyritty vaikuttamaan esimerkiksi EU-lainsäädännöllä ja työsuojelu on parantunut niin, ettei työpaikoilla enää altistuta yhtä lailla kuin ennen. Nykyiset työsuojelusäännökset on otettu hyvin huomioon, arvioi Gissler.
 Hän korostaa myös, että satunnainen altistuminen esimerkiksi puutarhan myrkyille ei vielä ole paha, mutta pysyvä altistus on hankala.
 Spermanäytteen tutkimista mikroskoopilla. AOP
 Sperman laatu ja kivessyöpä
 Kehno sperma hankaloittaa lasten saantia, mutta sillä voi olla myös vakavia terveysvaikutuksia. Kivessyövän on todettu yleistyneen maissa, joissa sperma on heikkoa.
 Tämä todettiin myös sveitsiläistutkimuksessa. Vuonna 1980 syöpätapauksia oli 7,6 sataa tuhatta miestä kohden. Vuonna 2014 luku oli noussut 10,4:ään.
 Tutkija Serge Nefin mukaan sperman laadun on yleensäkin todettu olevan heikompi maissa, joissa kivessyöpää esiintyy muita enemmän. Suomi kuuluu tässäkin suhteessa Euroopan onnekkaisiin.
 Tanskan ja Norjan kaltaisissa heikon sperman maissa kivessyöpää esiintyy selvästi enemmän. Tästä syystä Tanskassa on rutiini, että kivekset tarkastetaan terveystarkastusten yhteydessä.
 Pitäisikö niin tehdä myös Suomessa?
 – Toistaiseksi ei suositella kivesten rutiininomaista lääkärintarkastusta, mutta jos (kivessyöpä) yleistyy, tulee sekin varmaan pohdintaan.
 Kaikeksi onneksi kivessyöpä on harvinainen sekä helppo diagnosoida ja hoitaa. Se voi kuitenkin olla fataali, jos sitä ei huomata ajoissa, Gissler sanoo.
 Entä voiko spermansa laatua parantaa kotikonstein?
 – Sperma on todennäköisesti hyvänlaatuista, kun ei tupakoi, eikä altistu hormoneille ja myrkyille. Mitä pienempi altistus, sitä parempi, sanoo Gissler.
 Lue lisää:
 Suomalaisen sperman laatu jatkaa laskuaan – monelle miehelle tulee yhä yllätyksenä, että omaan siemennesteeseen voi vaikuttaa
 Tutkimus: Iäkäs isä lisää lapsen riskejä

Nuori mies: spermasi on heikompaa kuin isäsi sperma – syytä ei tarkkaan tiedetä


Summary: Vielä 2000-luvun alussa ajateltiin, ettei alle 24-viikkoinen vauva voi selvitä hengissä. Keskoshoidot ovat kuitenkin kehittyneet huimasti.

Vain 245 grammaa.
 Sen verran painoi Yhdysvalloissa syntynyt vauva, joka on  ilmeisesti kaikkien aikojen pienin hengissä selvinnyt vauva .
 Saybie-lempinimen saanut vauva painoi syntyessään siis suurin piirtein saman verran kuin puolet voipaketista. Ja mahtui aikuisen kämmenelle.
 Keskosen määritelmä Suomessa ennenaikaisesti syntyy noin 5–6 prosenttia lapsista. Keskoseksi kutsutaan lasta, joka on syntynyt ennen raskausviikkoa 37. Aiemmin keskoseksi kutsuttiin vauvaa, jonka syntymäpaino oli alle 2 500 grammaa. Pikkukeskosiksi lasketaan vauvat, jotka ovat syntyneet ennen raskausviikkoa 32 tai painavat alle 1 500 grammaa. Suomessa noin 0,5 % ennenaikaisesti syntyneistä lapsista on alle kilon painoisia. Vauvan eloonjäämisennuste paranee 24. raskausviikon jälkeen. Lähteet: Husin ylläpitämä Lastentalo.fi ja keskosperheiden yhdistys Kevyt
 Naistentautien ja synnytysten sekä perinatologian erikoislääkäri  Hilkka Ijäs  Oulun yliopistollisesta sairaalasta toteaa, että raskausviikoilla on suuri merkitys selviytymisessä.
 Yhdysvalloissa syntynyt Saybie-vauva syntyi raskausviikolla 24. Tyypillisesti raskaus kestää 40 viikkoa. Ijäs toteaa Saybien olleen raskausviikkoihin nähden hyvin pienikasvuinen.
 – Sen lisäksi, että hän on syntynyt keskosena, niin hänellä on ilmeisesti myös ollut todella vaikea kasvun hidastuma.
 Ijäksen mukaan keskenmenon ja synnytyksen raja kulkee raskausviikolla 22. Myös painolla on merkitystä.
 – Syntymäpainon tulisi olla vähintään 500 grammaa, jos syntyy ennen 22. raskausviikkoa.
 Keskoshoidot kehittyneet 2000-luvulla huimasti
 Mutta kuinka pieniä vauvoja voimme pelastaa?
 Ijäs muistelee, että vielä 2000-luvun taitteessa ajateltiin, ettei alle 24-viikkoisilla vauvoilla ole mahdollisuuksia selvitä. Keskoshoidot ovat kuitenkin kehittyneet parissakymmenessä vuodessa huimasti.
 Ijäksen mukaan Suomessa varhaisimmassa vaiheessa raskautta syntynyt vauva, joka on jäänyt henkiin, on syntynyt raskausviikolla 23.
 Syntymäpainoa oli kuitenkin huomattavasti enemmän kuin yhdysvaltalaisella Saybie-vauvalla: yli 600 grammaa.
 Kaikkia ennenaikaisesti syntyviä vauvoja, jotka ovat ohittaneet 22. raskausviikon ja osoittavat elonmerkkejä, pyritään hoitamaan.
 – En tiedä, kuinka pitkälle viikkorajaa on mahdollista venyttää. Minkä kokoisen vauvan voisi ajatella jäävän henkiin? Pitäisi varmaan keksiä keinokohtu, johon liian aikaisin syntyneet laitettaisiin, Ijäs pohtii.
 Hoitaja pitelee sylissään Saybie-vauvaa San Diegossa sijaitsevassa sairaalassa. Sharp HealthCare / AFP
 Ijäksen mukaan Oulun yliopistollisessa sairaalassa pienin henkiin jäänyt vauva on painanut noin 385 grammaa. Vauvalla oli vaikea kasvun hidastuma ja paino jäi matalaksi, vaikka raskausviikkoja oli takana jo reilummin.
 Pienikokoisuus voikin olla hoidossa merkittävä ongelma. Ijäksen mukaan realistisesti voidaan ajatella, että noin 400 grammaa painavaa vauvaa voidaan vielä hoitaa.
 Oulun yliopistollisessa sairaalassa oli vastikään tapaus, jossa vaikeasta kasvun hidastumasta kärsivän sikiön painoarvio oli vielä 28. raskausviikolla vain noin 300 grammaa.
 – Lastenlääkärit olivat sitä mieltä, ettei heillä ole edes riittävän pieniä välineitä, joilla esimerkiksi intuboida, jotta saataisiin laitettua hengitysputki, Ijäs kuvailee.
 Keho ei ole vielä valmis kohdun ulkopuoliseen elämään
 Ijäs kertoo, että keskosvauvoilla on paljon terveysongelmia.
 – Verenkierron säätely, lämmön säätely, silmien kehittyminen – kaikki on keskeneräistä. Suolisto ei välttämättä siedä suun kautta annettua ravintoa. Aivoverenvuodot ovat pikkukeskosilla tavallisia, Ijäs kertoo.
 Varsinkin keuhkojen kypsymättömyys on ongelma.
 Usein ennenaikaisesti syntyneillä vauvoille kehittyy hengityskonehoitoa vaativa hengitysvaikeusoireyhtymä, RDS. Syynä on se, etteivät keuhkot ole vielä sopeutuneet kohdun ulkopuoliseen elämään.
 Mitä varhaisemmilla raskausviikoilla vauva syntyy, sitä suuremmalla todennäköisyydellä hänellä on terveysongelmia myös myöhemmällä iällä.
 – 28. raskausviikon jälkeen syntyneillä riskit alkavat pienentyä. Eloonjäämisennuste on hyvä, eikä keskosuudesta välttämättä jää mitään ongelmia.
 Lääketieteen kehittyessä paranevat keinot edesauttaa ennenaikaisesti syntyvien lasten selviytymistä.
 Jos vaarana on ennenaikainen synnytys, äidille voidaan nykyisin antaa kortisonipistoksia sikiön keuhkojen kypsyttämiseksi ja magnesiumia sikiön aivojen suojaamiseksi.
 – Ja tietenkin ennustetta varmasti parantaa se, että pienten keskosten syntymät on keskitetty Suomessa suuriin yliopistosairaaloihin.
 Lue myös:
 Syntyessään 245 grammaa painanut Saybie-vauva selvisi elossa Yhdysvalloissa – arvellaan maailman pienimmäksi selviytyjäksi
 Avokadon painoinen "mini-ihme" pääsi kotiin – Japanissa ihastellaan tiettävästi pienintä sairaalasta päässyttä keskosta

Vain 245 grammaa syntyessään painanut vauva selvisi elossa Yhdysvalloissa – Kuinka pieniä vauvoja voimme pelastaa?


Summary: Konservatiivipuolueiden EPP-europarlamenttiryhmä jäädytti Unkarin pääministeripuolueen jäsenyyden maaliskuussa demokratiaongelmien vuoksi.

Unkarin hallitseva puolue Fidesz ei ole liittymässä europarlamentissa Italian  Matteo Salvinin  puuhaamaan oikeistopopulistien ja äärioikeiston ryhmään. Fideszin päätöstä on odotettu siitä lähtien, kun se ajautui konfliktiin nykyisen ryhmänsä konservatiivipuolueiden EPP:n kanssa.
 EPP jäädytti maaliskuussa Fideszin jäsenyyden toistaiseksi  EU-vastaisten puheiden ja Unkarin demokratiaongelmien vuoksi. Suomen puolueista kokoomus on mukana EPP:ssä ja  perussuomalaiset valmistelee liittymistä Salvinin puuhaamaan uuteen ryhmään .
 Pääministeri  Viktor Orbánin  kansliapäällikkö  Gergely Gulyás  ilmoitti tänään torstaina, että on vain äärimmäisen pieni mahdollisuus, että Fidesz liittyisi Salvinin ryhmään.
 Tänään torstaina Unkari ilmoitti myös luopuvansa hallinto-oikeusuudistuksesta, joka on herättänyt huolta oikeusjärjestelmän riippumattomuuden vaarantumisesta. EU on arvostellut oikeusuudistusta, jossa hallinto-oikeudet olisivat suoraan Fideszin johtaman oikeusministeriön alaisuudessa.
 Unkarin hallinnon mukaan uudistuksen arvostelu ja epäilyt oikeuden riippumattomuuden vaarantumisesta ovat olleet epäoikeudenmukaisia. Fidesz vakuuttaa, ettei oikeusuudistuksen perumisella ole mitään tekemistä puolueen EPP-ryhmän jäsenyyden kanssa.
 Pääministeri Orbánin johtama Fidesz voitti viime viikon europarlamenttivaalit Unkarissa.  Puolue sai yli puolet äänistä ja 13 edustajaa europarlamenttiin .

Unkari peruu EU:n arvosteleman oikeusuudistuksen ja antanee rukkaset Salvinille


Summary: Renkajoen kaikki kosket on palautettu luonnontilaisiksi. Se antaa taimenille mahdollisuuden liikkua koko joen matkalla.

Elinkeino-, liikenne- ja ympäristökeskus (ELY)

Renkajoen koskien kunnostus alkoi 2000-luvun alussa. Liki parinkymmenen vuoden työn jälkeen kaikki kosket on saatu palautettua luonnonmukaisiksi.
 Se antaa mahdollisuuden joessa eläville taimenille kulkea koko joen matkalla Janakkalan Haapajärveltä Renkajoelle asti.
 Tähän asti joen oma taimenkanta on jäänyt kooltaan pieneksi, mutta nyt kun taimen pääsee ruokailemaan Renkajärvellä, sen uskotaan kasvavan vauhdikkaammin.
 Hiittankoski on yksi Renkajoen isoista koskista, joita hyödynnettiin voimanlähteenä. Timo Leponiemi / Yle
 – Pääsääntöisesti koskista on poistettu vanhoja säädeltäviä patoja ja muutettu pohjakynnyksiksi. Samalla on turvattu vaelluskalojen kulku, sanoo Hämeen ELY-keskuksen vesistöasiantuntija  Martti Lautala.
 Mika Soramäki meloo Renkajoella. Timo Leponiemi / Yle
 – Tänne on rakennettu myös poikastuotantoalueita vaelluskaloille. Myös uittorakenteita, vanhoja myllypatoja ja saharakenteita on rakennettu, jotta myös ihmisen historia saadaan näkyvästi esiin, täydentää Hämeen ammattikorkeakoulun projektipäällikkö  Mika Soramäki .
 Halkoja hakattiin omaosuuden eteen
 Renkajoen koskien kunnostukseen on käytetty 270 000 euroa. Kunnostuksiin on osallistunut kaikkiaan 14 tahoa. Suurin kunnostustöiden yksittäinen rahoittaja on ollut Hämeen ELY-keskus.
 Kuittilankosken luonnontilaiseksi palauttaminen maksoi 50 000 euroa. Kuittilan osakaskunta osallistui rahoitukseen 10 000 euron osuudella.
 Harri Takkumäki uskoo, että Renkajoki nousee kalastajien suosiossa. Ville Välimäki / Yle
 – Halkoja hakattiin, että kymppi saatiin kasaan. Kyllähän tämä on sellainen tulevaisuuden kohde. Ei täällä vielä ranteet kipeiksi tule taimenten painosta, mutta tulevaisuudessa näin tulee toivottavasti käymään, sanoo Kuittilan osakaskunnan kalastuslupamyyjä  Harri Takkumäki .
 Koskien kunnostusta edisti se, että ihmiset olivat kyllästyneitä säätämään luukkupatoja, jotka olivat käyneet tarpeettomiksi sahojen ja myllyjen toiminnan loputtua.
 Muurilankoski kuohuu vapaana aivan Rengon keskiaikaisen kivikirkon kupeessa. Timo Leponiemi / Yle
 – Enemmän ihmiset pelkäsivät maiseman muuttumista radikaalisti, mutta loppujen lopuksi huomattiin, että luonnonmukaiset padot ovat kaikkein parhaita, sanoo eläkkeellä oleva vesistöasiantuntija  Kari Rannisto .
 Varhasimmat maininnat Renkajoesta ovat 1400-luvulta
 Renkajoki saa alkunsa Hattulassa sijaitsevasta Renkajärvestä. Sieltä se kulkee mutkitellen Rengon halki kohti kaakkoa Janakkalan rajalla sijaitsevaan Haapajärveen. Runsaan 20 kilometrin matkalla korkeuseroa on 41 metriä. Joessa on kaikkiaan yhdeksän koskea.
 Varhaisimmat maininnat Renkajoesta ovat vuodelta 1470. Renkajoen nimen alkuperä on hämärän peitossa, mutta kantasana on rengas. Yksi mahdollinen selitys on kuikkien sukellusten jälkeen jääneet renkaat vedenpinnassa.
 Myllykylän koskessa oli mylly jo 1600-luvulla. Timo Leponiemi / Yle
 Renkajoen koskia käytettiin vuosisatojen ajan myllyjen, sahojen ja vanutuslaitosten voimanlähteinä sekä puutavaran uittoväylänä.
 Esimerkiksi Myllykylässä mylly oli jo 1600-luvulla. Lopulta höyrykoneet ja sähkö korvasivat koskivoiman. Jäljelle jäivät vain myllyjen ja sahojen luukkupadot ja tukkirännit.
 Suurin uitto Renkajoessa tapahtui vuonna 1932, kun tukit uitettiin Hinkaloisten sahalle asti. Uitot päättyivät vuonna 1954.
 Keväisin oiva melontareitti
 Keväisin Renkajoessa vettä riittää myös melojille. Renkajärveltä jokea on mahdollista meloa aina Hinkaloistenkoskelle saakka. Siitä eteenpäin jokeen kaatuneet puut tekevät siitä läpipääsemättömän.

 Alkumatka Renkajoesta on maisemiltaan jopa erämaista. Muurilankosken jälkeen joki kulkee peltomaisemissa, joskin paikoin jopa useita metriä syvässä kanjonissa, jonka reunamia keväisin värittävät valkovuokot ja keltaisena loistavat rentukat.
 Valkovuokot ja rentukat luovat väriloistoa Renkajoen keväiselle melontareitille. Ville Välimäki / Yle
 Melojat ja muut retkeilijät voivat vuokrata Kuittilankoskella olevaa kotaa. Kaikkien käytössä on Kuittilan osakaskunnan ylläpitämä pieni sauna, josta on mukava pulahtaa vilvoittavaan Ylijärveen.
 Renkajoki mutkittelee alkuosassa jopa erämaisissa maisemissa. Timo Leponiemi / Yle

Hämäläisjoen kosket vapautettiin patojen kahleista – nyt kalastajat odottavat innolla uutta ja kookasta taimenkantaa


Summary: Helsingin Sanomien mukaan osaa turvapaikanhakijoista seurattaisiin säilöönoton sijaan jalkapannan avulla.

SDP:n puheenjohtajan  Antti Rinteen  valmistelema uusi hallitus aikoo tehdä mahdolliseksi turvapaikanhakijoihin kohdistetun teknisen valvonnan. Asiasta  kertoi torstaina  Helsingin Sanomat, jonka mukaan valvontakeino olisi käytännössä henkilön sijainnin paljastava jalkapanta.
 Myös Ylen haastattelema lähde vahvistaa, että ulkomaalaisten teknisestä valvonnasta on sovittu hallitusneuvottelujen Turvallinen oikeusvaltio -ryhmässä, mutta mitään valvonnan tarkkaa toteutustapaa ei ole lähteen mukaan hallitusohjelmaan kirjattu.
 Kenen tahansa turvapaikanhakijan olinpaikkaa ei seurattaisi, vaan valvonta koskisi kielteisen turvapaikkapäätöksen saaneita ja heistäkin vain osaa. Näin torjuttaisiin henkilöiden katoamista maan alle.
 Valvonta toteutettaisiin jalkapannalla rahan takia: se olisi yhteiskunnalle halvempaa kuin henkilön ottaminen säilöön.
 Sekä Ylen että HS:n lähteet kertovat, ettei sitä, kehen valvonta tarkalleen ottaen voitaisiin kohdistaa, ole vielä tarkkaan sovittu. Eli se, voitaisiinko valvontalaite kiinnittää myös alaikäiseen, tai koskisiko valvonta esimerkiksi kansalaisia niistä maista, joiden kanssa Suomella ei ole palautussopimusta, ratkaistaan vasta lainvalmistelussa.

Tuleva hallitus suunnittelee teknistä valvontaa kielteisen päätöksen saaneille turvapaikanhakijoille


Summary: Suomen Yrittäjien toimitusjohtaja ennakoi, että hallitusohjelma on yrittäjien kannalta pelättyä parempi.

Suomen Ammattiliittojen Keskusjärjestö SAK

SDP:n johdolla kasattava hallitus laskee toivonsa työllisyysasioissa vahvasti työmarkkinajärjestöihin.
 Niin sanottujen kolmikantaneuvottelujen toivotaan johtavan kymmenien tuhansien uusien työpaikkojen syntymiseen. Järjestöiltä pyydettäneen ensimmäiset ehdotukset jo loppukesäksi, ennen kuin hallitus päättää esityksestään valtion ensi vuoden budjetiksi.
 SAK:n puheenjohtaja  Jarkko Eloranta  sanoo, että aikataulu on erittäin kunnianhimoinen.
 – Tässä on käytännössä pari kuukautta aikaa, ja uskon, että ihmiset täälläkin ovat poissa työelämästä heinäkuun tullessa, Eloranta sanoo.
 Suomen Yrittäjien toimitusjohtaja  Mikael Pentikäinen  sanoo, että järjestöt saavat tosissaan miettiä mitä on tehtävä, jos työpaikkoihin syntymiseen johtavien päätösten pitäisi olla laskettavissa budjettiriiheen mennessä.
 Hallitus lähettää kutsun keskusteluihin paitsi perinteisille työmarkkinakeskusjärjestöille, myös Suomen yrittäjille.
 Suomen Yrittäjien toimitusjohtaja Mikael Pentikäisen mukaan työllisyyden parantaminen vaatii paljon toimenpiteitä.  Pekka Tynell / Yle
 Eloranta: Järjestöjä hankala pistää tilille
 Jo etukäteen näyttää, että järjestöjen ja hallituksen ei ole helppo löytää yhteisymmärrystä keinoista.
 Esimerkiksi Elinkeinoelämän keskusliitto parantaisi työllisyyttä lyhentämällä lasten kotihoidon tukea ja porrastamalla ansiosidonnaisen työttömyysturvan. Poliitikot ovat kuitenkin eri linjoilla, sillä hallitusneuvotteluista saatujen tietojen mukaan kotihoidontukeen ei olisi tulossa merkittäviä muutoksia. Ainakin keskusta on vanhastaan vastustanut tuen leikkaamista.
 Ansiosidonnaisen porrastaminen taas ei käy suurimmalle palkansaajajärjestölle SAK:lle, vaikka porrastamiselle löytyy tukea muista palkansaajajärjestöistä.
 SAK parantaisi esimerkiksi työntekijöiden muutosturvaa, jolloin yritysten pitäisi satsata työttömyysuhan alla olevien kouluttamiseen.
 Johtaja  Ilkka Oksala  EK:sta sanoo, että muutosturvan parantaminen voisi saada vaikeassa tilanteessa olevat yritykset vähentämään henkilöstöä enemmän kuin ne muuten tekisivät.
 – Mitä kalliimmaksi henkilöstön vähentäminen yrityksille tehdään, sitä vaikeampaa on selvitä jäljelle jäävän henkilöstön kanssa, Oksala sanoo.
 Ilkka Oksala  Jouni Immonen / Yle
 Yrittäjien Pentikäisen mukaan olisi oikein, että hallitus velvoittaisi järjestöjä vastuuseen siitä, että päätöksiä uusien työpaikkoja syntymisestä tulee.
 – Järjestöjen tehtävä on olla talkoissa mukana, mutta korostan, että hallitus viime kädessä kantaa vastuun. Jos järjestöt eivät kykene ratkaisuja tuottamaan, on ministerien tehtävä miettiä mitä eduskunnalle esitetään jotta tavoitteisiin päästään, Pentikäinen sanoo.
 Eloranta ei osaa sanoa, mitä velvoittaminen tarkoittaisi.
 – Jos työpaikkoja ei synny näin, aika hankala siitä olisi pistää järjestöjä tilille.
 Pentikäinen: Hallitusohjelma pelättyä parempi
 Viime vaalikaudella  Juha Sipilän  (kesk.) porvarihallitus ajautui taisteluun ay-liikkeen kanssa, mutta  Antti Rinteen  (sd.) uudella hallituksella tilanne voi olla päinvastainen.
 Työnantajapuolta saattaa nyt vuorostaan odottaa kutsu kolmikantaryhmiin, jossa sillä ei välttämättä ole muuta kuin hävittävää.
 Viime vaalikaudella palkansaajapuoli arvosteli, että hallitus oli jo käytännössä päättänyt asiat ja kolmikantaisten työryhmien tehtävät jäivät ohuiksi. Nyt Yrittäjien Pentikäinen odottaa, että mahdollisen Rinteen hallituksen toimeksiannot olisivat "selkeitä, mutta riittävän väljiä".
 Molempia puoluejohtajia, Rinnettä ja Sipilää yhdistää se, että myös Rinteen tavoitteena näyttää olevan jonkinlainen sopimus, jossa työmarkkinajärjestöt osallistuisivat tai sitoutuisivat siihen, että Suomeen syntyy erilaisilla toimilla tuhansia uusia työpaikkoja.
 Sipilän kaudella nähdyn kaltainen kilpailukykysopimus ei kuitenkaan olisi sikäli enää mahdollinen, että Elinkeinoelämän keskusliitto ei suostu kytkemään palkkoja laajempaan sopimukseen. Seuraava neuvottelukierros suomalaisten palkoista alkaa syksyllä.
 Pentikäinen toivoo, että sopimus syntyy ja epävarmuus poistuu.
 – Se mitä olen kuullut Säätytalolta viittaisi siihen, että vaalipuheet ja -ohjelmat huomioon ottaen hallitusohjelma on yrittäjien kannalta pelättyä parempi, Pentikäinen sanoo.

Hallitus panee järjestöt nostamaan työllisyyttä: Aikataulu "erittäin kunnianhimoinen"


Summary: Brexitin aiheuttama konsulttilasku saattaa nousta ensi vuonna jo 272 miljoonaan euroon. Työväenpuolueen Jeremy Corbyn haluaa pääministeriksi neuvotellakseen uuden brexit-sopimuksen EU:n kanssa.

EU-eron toteuttamisessa yhä suurempiin vaikeuksiin joutunut Britannian hallitus oli kuluttanut huhtikuuhun mennessä jo 97 miljoonaa puntaa eli noin 111 miljoonaa euroa erilaisiin brexit-konsultteihin.  The Guardian -lehti  paljastaa, että yksityiset konsulttiyritykset ovat neuvoneet ministeriöitä muun muassa valmistautumisessa mahdolliseen sopimuksettomaan eroon Euroopan unionista.
 The Guardianin haltuunsa saamassa Britannian valtiontalouden tarkastusviraston NAO:n raportissa arvostellaan ministeriöitä läpinäkymättömyydestä veronmaksajille kalliiksi tulevien konsulttipalvelujen hankkimisessa. Raportissa varoitetaan, että brexit-konsulttien menot ovat vaarassa paisua vuoteen 2020 mennessä 240 miljoonaan puntaan eli noin 272 miljoonaan euroon.
 Raportin mukaan hallinnon konsulttikulut ovat muutenkin räjähtäneet kasvuun kesän 2016 brexit-kansanäänestyksen jälkeen. Kun konsulttikulut olivat vuosina 2015–2016 yhteensä 513 miljoonaa puntaa, olivat ne vuosina 2017–2018 jo 1,54 miljardia puntaa.
 Työväenpuolueen puheenjohtaja Jeremy Corbyn äänesti 23. toukokuuta Britanniassa järjestetyissä europarlamenttivaaleissa. Will Oliver / EPA
 Työväenpuolueen Corbyn ei halua uusintaa EU-kansanäänestyksestä
 Britannian oppositiossa olevan työväenpuolueen puheenjohtaja  Jeremy Corbyn  on ottanut kantaa toiveisiin uudesta EU-kansanäänestyksestä. Monet Corbynin oman puolueen poliitikot ovat vaatineet tätä asettumaan kansanäänestyksen tueksi.
 Corbyn totesi vierailulla Irlannin pääkaupungissa Dublinissa, ettei hän halua toistaa kesän 2016 EU-kansanäänestystä,  uutisoi The Irish Times -lehti . Sen sijaan Corbyn haluaa, että Britanniassa järjestetään vaalit, jotka hän uskoo puolueensa voittavan. Pääministeriksi noustuaan hän voisi neuvotella uuden, "pehmeän" erosopimuksen EU:n kanssa ja järjestää sitten tästä sopimuksesta kansanäänestyksen.
 Lisää aiheesta:

Analyysi: Theresa Mayn seuraaja voi viedä brexit-Britannian lamaantumisesta täyteen kaaokseen
 Mirror: Työväenpuolueen Corbyn on asettumassa uuden brexit-kansanäänestyksen kannalle
 Brexit-jahkaus rassaa Lontoon rahapiirejä: "Parempi ero ilman sopimusta kuin jatkuva epävarmuus"

Brexit-suohon uponnut brittihallitus otti konsultit avuksi – lasku veronmaksajille yli 100 miljoonaa euroa


Summary: Joukko näyttelijöitä, ohjaajia ja käsikirjoittajia on jo ilmoittanut, ettei aio enää työskennellä Georgiassa. WarnerMedia ja Netflix ovat myös ilmoittaneet voivansa liittyä boikottiin.

Tiukan aborttilain säätänyt Georgian osavaltio on joutumassa maksamaan kalliin hinnan päätöksestään. Georgia on päättänyt kieltää abortit sen jälkeen, kun alkion sydämenlyönnit ovat havaittavissa.
 Päätöksen seurauksena valmistellaan boikottia, jolla saattaa olla valtavat rahalliset seuraukset osavaltiolle, jossa elokuva- ja tv-tuotannot ovat merkittävää liiketoimintaa. Verohelpotuksia tuotannoille antavassa Georgiassa on kuvattu viime vuosina muun muassa suuria Hollywood-elokuvia, kuten Marvelin supersankarielokuvat  Black Panther  ja  Avengers: Endgame .
 Nyt muun muassa Marvel-elokuvia tuottava Disney on ilmoittanut saattavansa siirtää kuvaukset pois Georgiasta vastalauseena aborttilain tiukentamiselle.
 – Meidän on hyvin vaikea jatkaa kuvauksia Georgiassa, jos aborttilakia ryhdytään toteuttamaan Disneyn pääjohtaja  Bob Iger  toteaa uutistoimisto Reutersille.
 – Monet meille työskentelevät ihmiset eivät varmaankaan halua enää työskennellä siellä ja meidän on otettava se huomioon. Seuraamme nyt tilannetta todella tarkasti, Iger jatkaa.
 Myös WarnerMedia ilmoitti torstaina harkitsevansa uusia tuotantojaan Georgiassa, mikäli lakia ryhdytään toteuttamaan.
 Aiemmin suoratoistopalvelu Netflix ilmoitti harkitsevansa tuotantojensa siirtämistä pois Georgiasta.
 – Lainsäädäntöä ei ole vielä alettu soveltaa. Jatkamme tuotantojamme Georgiassa samalla, kun tuemme niitä, jotka eivät niin tee. Jos lakia aletaan soveltaa käytäntöön, harkitsemme uudelleen kaikkia investointejamme Georgiaan, sanoo Netflixin sisältöjohtaja  Ted Sarandos   Variety-lehdelle .
 Netflix on kuvannut Georgiassa muun muassa  Stranger Things  -sarjaa.
 Useat ohjaajat, näyttelijät ja käsikirjoittajat ovat jo ilmoittaneet, etteivät aio enää työskennellä Georgiassa aborttilain vuoksi.

Disney liittymässä boikottirintamaan – Toimitusjohtaja: Kuvausten jatkaminen aborttia rajoittavassa Georgiassa hyvin vaikeaa


Summary: Hallituspuolueet lupasivat vielä huhtikuun lopussa nostaa tiederahoituksen prosenttiin bruttokansantuotteesta. Mieli kuitenkin muuttui tällä viikolla.

Viron yliopistoväki on järjestänyt tieteen hautajaismarssit Tallinnassa ja Tartossa protestiksi sille, että maan hallitus petti lupauksensa tutkimusrahoituksen kasvattamisesta. Sadat mielenosoittajat toivat torstaina hautajaisseppeleitä, kukkia ja kynttilöitä Tallinnassa parlamenttitalolle ja Tartossa opetusministeriön rakennukselle.
 Mielenilmauksen taustalla oli Viron versio koulutuslupauksen rikkomisesta. Vielä joulukuussa kaikki puolueet oikeistopopulistista Ekreä lukuun ottamatta sopivat tiederahoituksen kasvattamisesta 0,71 prosentista prosenttiin maan bruttokansantuotteesta.
 Ekrekin perusteli pois jäämistään sillä, että tavoite ei ollut riittävän kunnianhimoinen.
 Hallituspuolueet keskusta, Isänmaa ja Ekre uusivat lupauksen päästyään sopuun hallituksen muodostamisesta. Maanantaina ne kuitenkin peruivat tutkimusrahojen korotukset ja pitivät tutkimusrahoituksen määrän ennallaan. Samalla hallitus päätti muun muassa nostaa eläkkeitä ja laskea alkoholiveroa.
 EU:n tilastoviraston Eurostatin mukaan Viro käyttää unionin keskiarvoa vähemmän rahaa kehitykseen ja tutkimukseen.

Viron hallitus petti koulutuslupauksensa – yliopistoväki viettää tieteen hautajaisia


Summary: Perustuslakituomioistuimen puheenjohtaja Brigitte Bierlein johtaa hallitusta syyskuun vaaleihin asti.

Itävaltaan on nimitetty uusi liittokansleri korvaamaan maanantaina eronnutta  Sebastian Kurzia . Uutena liittokanslerina toimii ensimmäistä kertaa nainen, perustuslakituomioistuimen puheenjohtaja  Brigitte Bierlein .
 Liittopresidentti  Alexander Van der Bellenin  mukaan Bierleinin johtamaan väliaikaiseen hallitukseen tulee jäseniksi lähinnä virkamiehiä. Uuden hallituksen on määrä johtaa Itävaltaa syyskuussa järjestettäviin vaaleihin asti.
 Sebastian Kurzin johtama hallitus kaatui maanantaina epäluottamulauseäänestyksessä. Kurzista tuli siten Itävallan historian ensimmäinen liittokanslerin virasta pois äänestetty henkilö.
 Itävalta ajautui poliittiseen kriisiin, kun julkisuuteen tuli kaksi vuotta sitten kuvattu video vapauspuolueen johtajan  Heinz-Christian Strachen  Ibizan-matkalta. Salaa kuvatulla videolla Strache puhuu venäläisen oligarkin sukulaisena esiintyneen naisen ja tämän avustajan kanssa ja näyttää lupaavan venäläisille valtion urakoita vastineena puolueensa tukemisesta.
 Varaliittokanslerina toiminut Strache joutui eroamaan hallituksesta videon tultua julki. Lopulta kaikki vapauspuolueen ministerit jättivät hallituksen ja Itävalta ajautui ennenaikaisiin parlamenttivaaleihin.
 Lisää aiheesta:
 Videoskandaalin ryvettämä Itävallan äärioikeistojohtaja tehtailee kanteluja videon vuoksi
 Poliittisen skandaalin keskellä olevan Itävallan presidentti vetosi kansaan: Älkää kääntäkö selkäänne politiikalle

Itävallan liittokansleriksi ensimmäistä kertaa nainen


Summary: Sadesää saattaa hillitä juhlintaa osassa maata.

Koulujen päättymisen juhlinta alkoi lauantai-iltana rauhallisesti.
 Poliisi kertoi kuitenkin twitterissä, että jonkinasteista nuorison juopottelua ja häiriökäyttäytymistä oli jo ennen iltaseitsemää havaittu eri puolilla maata.
 Komisario  Katja Nissinen  Helsingin poliisista kertoi ennen iltakahdeksaa, että Helsingin lähiöihin on kerääntynyt 10 – 30 hengen nuorisoporukoita.
 – Poliisi pyrkii paikantamaan ja ottamaan alkoholit pois alaikäisiltä. Tähän mennessä on hävitetty arviolta 70 –100 litraa alkoholia, Nissinen kertoi.
 Nissisen mukaan sakkoja oli kirjoiteltu jonkin verran.
 – Kaikenlaista tulee vastaan, ja jos tavataan päihtyneitä nuoria, heidät toimitetaan joko vanhempien huomaan tai tarvittaessa sairaalahoitoon.
 Poliisilla oli kuitenkin kädet täynnä töitä ja varmasti aivan kaikkialle ei ehditä silmänrapäyksessä, Nissinen totesi.
 Itä-Uudenmaan poliisin mukaan Vantaan Kuusijärvelle oli kerääntynyt illalla noin 150 nuorta.
 Aiheesta aiemmin:
 Poliisi varautuu nuorten juhlintaan illalla: "Pitäkää toisistanne huolta"

Poliisi: Nuoriso on aloittanut juhlimisen rauhallisesti – vajaa 100 litraa alkoholia hävitetty Helsingissä


Venäjän Nizni Novgorodin alueella sijaitsevassa räjähdeainetehtaassa on sattunut räjähdys. Räjähdys tuhosi tehdasrakennuksen osittain.
 Tiedot loukkaantuneiden määrästä vaihtelevat. Uutistoimisto Tassin mukaan Dzerzhinskissä sattuneen onnettomuuden jälkeen sairaalahoitoon on hakeutunut 27 ihmistä, joista 11 voitiin kotiuttaa tarkastuksen jälkeen.
 Paikallisten terveysviranomaisten mukaan loukkaantuneita on 19. Varakuvernööri Dmitri Krasnovin mukaan 16 ihmistä on haavoittunut räjähdyksen seurauksena. Krasnovin mukaan ainakin kaksi ihmistä on onnettomuuden jäljiltä kateissa.
 Onnettomuuden syystä ei ole tietoa.
 Dzerzhinsk sijaitsee noin 400 kilometrin päässä Moskovasta.

Räjähdeaineita valmistavalla tehtaalla räjähdys Venäjällä – Useita loukkaantunut, kaksi ihmistä kateissa


Summary: Selvityksen mukaan oppivelvollisuusiän nostaminen lisäisi toisen asteen tutkinnon suorittaneiden määrää, mutta arvostelijoiden mielestä täsmätoimet tepsisivät paremmin.

Tänään peruskoulunsa päättymistä juhlivat nuoret saattavat olla viimeisiä ikäluokkia, joilla peruskoulun päättyessä päättyy myös lakiin kirjattu oppivelvollisuus.
 Hallitusneuvotteluissa on tällä viikolla  sovittu oppivelvollisuusiän nostamisesta . Jos suunnitelma toteutuu, jatkuisi oppivelvollisuus myös peruskoulun jälkeen.
 1. Mitä oppivelvollisuusiän pidentämisellä tavoitellaan?
 Pelkkä peruskoulun päättötodistus ei riitä nykyisillä työmarkkinoilla.
 Ilman toisen asteen tutkintoa jääneillä työllistyminen on hankalaa ja tulot jäävät jälkeen niistä, jotka ovat jatkaneet opiskelua myös peruskoulun jälkeen. Koko ikäluokka pitäisi saada siis suorittamaan vähintään toisen asteen tutkinto.
 Talouspolitiikan arviointineuvosto on tutkinut oppivelvollisuusiän pidentämisen vaikutuksia  selvityksessään vuodelta 2018 .
 Selvityksen mukaan 25-vuotiaista suomalaisista noin 16 prosenttia on pelkän peruskoulun varassa. Noin kymmenen vuotta peruskoulun päättymisen jälkeen heillä ei siis ole minkäänlaista tutkintoa. Miehet jäävät naisia useammin pelkän peruskoulun varaan.
 Pelkän peruskoulun suorittaneista 25-vuotiaista noin 40 prosenttia on kokonaan koulutuksen ja työelämän ulkopuolella.
 Oppivelvollisuuden pidentäminen on yksi keino, jolla pyritään nostamaan koko ikäluokan koulutustasoa.
 Lasse Isokangas / Yle
 2. Miten tavoitteet toteutuisivat?
 Talouspolitiikan arviointineuvoston selvityksen mukaan oppivelvollisuusiän pidentäminen voisi kasvattaa merkittävästi toisen asteen tutkinnon suorittaneiden osuutta. Pidemmälle kouluttautuminen puolestaan parantaisi tämän joukon työllisyyttä ja tuloja.
 Selvityksessä arvioidaan tilannetta, jossa oppivelvollisuusikä nostetaan 18-vuoteen.
 Oppivelvollisuusiän nostaminen ei kuitenkaan tekisi toisen asteen tutkinnosta vielä pakollista. Toisen asteen koulutuksen aloittaneet voisivat siis jättää koulutuksen kesken myöhemmin.
 Ei ole vielä tiedossa, miten hallitusneuvotteluissa on sovittu oppivelvollisuusiän noston yksityiskohdista.
 – Oppivelvollisuusiän pidentäminen ei nostaisi toisen asteen suorittaneiden osuutta sataan prosenttiin, mutta suurella todennäköisyydellä se kasvattaisi toisen asteen suorittaneiden osuutta, sanoo selvitystä tekemässä ollut Talouspolitiikan arviointineuvoston entinen puheenjohtaja, Helsingin yliopiston julkistaloustieteen professori  Roope Uusitalo .
 Selvityksessä arvioidaan, että oppivelvollisuusiän nostaminen lisäisi 5-10 prosentin peruskoulunsa päättäneen koulutukseen osallistumista vähintään yhdellä vuodella. Tämä vastaisi 16 vuotta täyttävien ikäluokasta noin 3 000 – 6 000 nuorta.
 3. Kuinka kalliiksi oppivelvollisuusiän pidentäminen tulisi?
 Oppivelvollisuusiän nostaminen 18 vuoteen nykyisen 16 vuoden sijaan vaikuttaisi julkiseen talouteen kahdella tavalla.
 Ensinnäkin se lisäisi kustannuksia, kun kaikille oppivelvollisille olisi jatkossa tarjottava maksutta oppimateriaalit ja oppikirjat. Toisaalta se todennäköisesti parantaisi nuorten työllisyys- ja tulokehitystä tulevaisuudessa, mikä tarkoittaa korkeampia verotuloja ja alempia sosiaaliturvamenoja.
 Talouspolitiikan arviointineuvoston selvityksen mukaan hyödyt todennäköisesti ylittävät uudistuksen kustannukset pitkällä aikavälillä. Uudistus synnyttäisi pitkällä aikavälillä noin 140 miljoonan euron hyödyn.
 Lyhyellä aikavälillä uudistus kuitenkin heikentäisi julkista taloutta.
 Esitetyt arviot kustannuksista vaihtelevat: selvityksessä mainittu Kuntaliiton esittämä arvio oppivelvollisuusiän pidentämiselle yhdellä vuodella on 56 miljoonaa euroa. Summa sisältää tuntuvia lisäyksiä opinto-ohjaukseen ja erityisopetukseen. Oppivelvollisuusiän nostaminen kahdella vuodella tuottaisi talouspolitiikan arviointineuvoston mukaan noin kaksinkertaiset kustannukset.
 Toinen raportissa esitetty kustannusarvio yhden vuoden pidennykselle on 17-27 miljoonaa euroa.
 Lyhyen aikavälin kustannukset riippuvat siitä, miten uudistus aiotaan lopulta toteuttaa.
  4. Miksi ei kohdisteta täsmätoimia riskiryhmiin oppivelvollisuusiän nostamisen sijaan?
 Oppivelvollisuusiän pidentämistä on arvosteltu erityisesti siitä, että toimi osuu koko ikäluokkaan, kun suurin osa peruskoulun suorittaneista hakeutuu koulutukseen myös ilman velvollisuutta.
 Arvostelijoiden mukaan olisi tehokkaampaa keskittyä täsmätoimiin, jotka kohdistuisivat niihin nuoriin, jotka ovat vaarassa jäädä ilman toisen asteen tutkintoa.
 Talouspolitiikan arviointineuvoston selvityksen mukaan täsmätoimien ongelmana on se, että riskiryhmien tunnistaminen on vaikeaa. Ilman toisen asteen tutkintoa jäävät nuoret ovat moninainen joukko, joista kaikkia ei voida tunnistaa etukäteen.
 Selvityksen mukaan oppivelvollisuusiän nostaminen on parhaiten kohdentuva toimenpide, koska se kattaa koko joukon, johon politiikalla pyritään vaikuttamaan.
 Professori Uusitalon mukaan oppivelvollisuusiän nostaminen ja erityisryhmille suunnatut toimet eivät sulje toisiaan pois, vaan ne voivat täydentää toisiaan.
 – Nykyistä pidempi oppivelvollisuus siirtäisi kunnille ja kouluille vastuuta ja voisi jopa tehostaa kohdennettujen toimien tehokkuutta, Uusitalo sanoo.
 Kouluissa ajatukseen suhtaudutaan nihkeästi.  Ylen kyselyssä 16 suurimman ammatillisen koulutuksen järjestäjää  vastustaa oppivelvollisuuden pidentämistä. Velvollisuuden pidentäminen vaikuttaa koulutuksen järjestäjien kustannuksiin. Koulut toivovat lisää rahoitusta, mikäli velvollisuuksia lisätään.
 Hallitusohjelmaan on tulossa satsauksia koulutukseen, mutta vielä ei ole tiedossa, miltä osin lisärahoitus liittyy oppivelvollisuuden pidentämiseen.
 Lisää selvyyttä asiaan saadaan maanantaina, kun hallitusneuvotteluita vetävän  Antti Rinteen  (sd.) on tarkoitus esitellä hallitusohjelma julkisuuteen.
 Lisää aiheesta:
 Saana-Riikka Lahtinen on keskeyttänyt kolme ammattitutkintoa –Yle kysyi ammattikouluilta: Oppivelvollisuuden pidentäminen ei auta
 21-vuotias Denis Purhonen ei käy töissä eikä opiskele: "Haluaisin normaaliin rytmiin" – Oppivelvollisuuden pidentäminen saa vahvaa tukea
 Tilasto: Syrjäytyneiden nuorten määrä on laskenut, syrjäytyneitä silti yhä 60 000 – ministeri pitää tärkeänä "yhden luukun" palveluita

Onko oppivelvollisuusiän pidentämisessä järkeä? 4 kysymystä ja vastausta


Summary: Haitallisiksi vieraseläimiksi määriteltyjä lajeja saa jatkossa metsästää muun muassa yöammuntaan tarkoitetuilla tähtäyslaitteilla sekä keinotekoisilla valonlähteillä.

Supikoiraa, minkkiä, piisamia, rämemajavaa ja pesukarhua saa pyydystää ympäri vuoden kesäkuusta alkaen. Nämä eläimet on nyt määritelty haitallisiksi vieraseläimiksi eli ne eivät ole enää riistaeläimiä. Lajien pyyntiin ei vaadita enää jatkossa metsästyskorttia.
 Myös sallitut pyyntimenetelmät muuttuvat, niin että nyt kyseisiä lajeja saa metsästää muun muassa yöammuntaan tarkoitetuilla tähtäyslaitteilla sekä keinotekoisilla valonlähteillä ja ääntä synnyttävillä laitteilla. Myrkyn tai sähkön käyttö on edelleen kielletty.
 Valtioneuvosto antoi asiasta asetuksen 23. toukokuuta. Lisäksi valtioneuvosto teki muutoksia metsästyasetuksiin. Villisian metsästykseen saa jatkossa käyttää myös elävänä pyytävää loukkua tai muuta vastaavaa pyyntivälinettä. Metsästysasetukseen tehdyt muutokset tähtäävät muun muassa villisikakannan rajoittamiseen ja afrikkalaisen sikaruton (ASF) leviämisen estämiseen.
 Hirvieläintä ajavan koiran säkäkorkeusrajoitusta on korotettu metsästysasetuksessa nykyisestä 28 senttimetristä 39 senttimetriin. Muutoksella tuetaan erityisesti valkohäntäpeuran kannanhallintaa.
 Naakka puolestaan on lisätty metsästysasetuksessa lajeihin, joiden tappamiseen voi rakennuksen sisällä käyttää ilma-asetta. Muutos oli tarpeellinen, koska naakat hakeutuvat usein sisälle rakennuksiin. Naakan status muuttui viime vuonna rauhoitetusta linnusta rauhoittamattomaksi linnuksi.

Supikoiraa, minkkiä ja piisamia saa nyt metsästää ilman metsästyskorttia ympäri vuoden


Alaikäisten avioliittojen poikkeuslupamenettely kumotaan. Lainmuutos tulee voimaan tänään. Jatkossa vain 18 vuotta täyttäneet voivat solmia avioliiton.
 Ennen oikeusministeriö on avioliittolain mukaan voinut myöntää erityisestä syystä alle 18-vuotiaalle luvan avioitua.
 Menettelystä luopumisen taustalla on tarve huolehtia lapsen edusta.
 Poikkeuslupahakemusten määrä on viime vuosina vaihdellut kymmenestä kolmeenkymmeneen. Oikeusministeriön mukaan alle 17-vuotiaille myönnettyjen lupien perusteena on ollut raskaus.
 Alaikäisten avioitumismahdollisuudesta on luovuttu viime vuosina muun muassa muissa Pohjoismaissa. Suomessa poikkeuslupamenettelystä luopumista on kannattanut muun muassa Kirkkohallitus, jonka mukaan lainsäädännön pitäisi ennaltaehkäistä lapsiavioliittoja.

Alaikäiset eivät voi jatkossa solmia avioliittoja poikkeusluvallakaan


Summary: Lain-muutoksella tavoitellaan työvoiman ammatillisen liikkuvuuden helpottamista.

Ulkomaalaislakiin astuu voimaan tänään lauantaina muutos, jonka myötä työvoiman saatavuusharkintaa ei enää sovelleta henkilöön, joka on työskennellyt Suomessa vähintään vuoden työntekijän oleskeluluvalla ja vaihtaa työhön toiselle ammattialalle.
 Työ- ja elinkeinoministeriön huhtikuisen tiedotteen mukaan tavoitteena on parantaa jo työmarkkinoilla olevien ulkomaalaisten mahdollisuuksia ammatilliseen liikkuvuuteen. Muutoksen arvioidaan koskevan vuositasolla vain joitain kymmeniä oleskeluluvan hakijoita.
 Saatavuusharkinnalla tarkoitetaan sitä, että TE-toimisto arvioi, olisiko työpaikkaan saatavissa Suomesta työntekijää.
 Muutoksia uusintahakemuksiin ja perheenyhdistämiseen
 Maahanmuuttoviraston mukaan muut ulkomaalaislain muutokset koskevat turvapaikanhakijoiden jättämiä uusintahakemuksia, turvapaikanhakijan työnteko-oikeutta, matkustusasiakirjojen haltuunottoa ja perheenyhdistämistä.
 Ensimmäinen muutos tarkoittaa sitä, että jos turvapaikanhakija jättää uusintahakemuksen uusine perusteluineen, hänellä pitää olla syy sille, miksei hän ole esittänyt kyseisiä perusteluja aiemmin.
 Toinen muutos koskee turvapaikanhakijan työnteko-oikeutta. Kesäkuun alusta alkaen turvapaikanhakijan oikeus tehdä töitä päättyy sinä hetkenä, kun turvapaikanhakija voidaan lain mukaan poistaa maasta. Jos turvapaikanhakija on saanut kielteisen päätöksen tai tehnyt uusintahakemuksen, jonka pohjalla on täytäntöönpanokelpoinen aiempi päätös, siinä tapauksessa hänellä ei ole enää työnteko-oikeutta kesäkuusta alkaen.
 Jos turvapaikanhakija saa myönteisen päätöksen, useimmissa tapauksissa hän voi jatkaa työskentelyä Suomessa. Myös tilanteessa, jossa turvapaikanhakija on oleskellut Suomessa kolme tai kuusi kuukautta turvapaikkahakemuksen jättämisen jälkeen, hän saa yhä työskennellä ilman lupaa.
 Kolmas muutos tarkoittaa sitä, että kesäkuusta alkaen viranomainen voi ottaa haltuunsa turvapaikanhakijan passin tai muun matkustusasiakirjan siihen asti, että turvapaikanhakija saa oleskeluluvan tai hän poistuu maasta.

Ulkomaalaislaki muuttuu: Suomessa vuoden työskennelleille ammatinvaihtajille lievennyksiä saatavuusharkintaan


Yhdysvalloissa ainakin 11 ihmistä on kuollut ja kuusi haavoittunur ammuskelussa Virginia Beachin hallintorakennuskompleksissa Virginian osavaltiossa.
 Poliisi kertoo, että myös ampumisesta epäilty henkilö on kuollut. Hän on pitkäaikainen hallinnon työntekijä. Ammuskelun motiiveista ei ole tietoa.
 Poliisin mukaan ammuskelijoita oli vain yksi.
 Kerromme aiheesta pian lisää.

Ainakin 11 ihmistä kuollut joukkoammuskelussa USA:n Virginiassa


Summary: Iranin propadandaa vastaan taisteleva ryhmä otti trollauskohteekseen muun muassa tutkijan, joka selvitti talouspakotteiden vaikutusta tavallisiin iranilaisiin.

Yhdysvaltain ulkoministeriö on katkaissut rahoituksen ryhmältä, jonka tarkoituksena oli taistella Iranin propagandaa ja disinformaatiota vastaan.
 Päätös tehtiin sen jälkeen, kun Iran Disinformation -projektissa mukana olevat tahot ryhtyivät trollaamaan Twitterissä amerikkalaistoimittajia, tutkijoita ja ihmisoikeusaktivisteja, joiden ryhmä katsoi suhtautuvan liian lempeästi Iranin hallintoon ja toimivan sen äänitorvena.  The Guardianin  mukaan trollauksen kohteeksi joutui muuun muassa BBC:n toimittajia.
 Nettivainon kohteeksi joutui myös ihmisoikeusjärjestö Human Rights Watchin (HRW) tutkija  Tara Sepehri Far , joka selvitti Iraniin kohdistettujen talouspakotteiden vaikutuksia maan tavallisiin kansalaisiin.
 Ryhmä otti kohteekseen myös National Iranian American Council -järjestön, joka tuki Iranin ydinsopimusta. Presidentti  Donald Trump  vetäytyi usean maan välisestä sopimuksesta viime vuonna.
 Ryhmä poisti perjantaina Twitteristä lukuisia kiistanalaisia tviittejään.
 Yhdysvaltain ulkoministerin tiedottaja kertoi  The Guardianille , että ryhmän rahoitus on jäädytetty siksi aikaa, kunnes on varmistettu, että jatkossa se toimii sovittujen toimintaraamien sisällä.
 Lue lisää:
 US cuts funds for ‘anti-propaganda’ Iran group that trolled activists

USA rahoitti Iranin propagandaa vastustavaa ryhmää, joka alkoikin vainota amerikkalaistoimittajia ja ihmisoikeusaktivisteja


Summary: Dow Jones -indeksi laski perjantaina alle 25 000 pisteen ensi kertaa neljään kuukauteen.

Yhdysvalloissa pörssikurssit ovat laskeneet sen jälkeen, kun presidentti  Donald Trump  ilmoitti torstaina asettavansa tuontitulleja Meksikoa vastaan rangaistuksena laittomasta maahanmuutosta.
 Wall Streetin keskeinen Dow Jones -indeksi laski perjantaina 1,4 prosenttia, ja laski alle 25 000 pisteen ensi kertaa neljään kuukauteen. Dow Jonesilla on nyt takana kuusi perättäistä miinusmerkkistä viikkoa, mikä on  CNN:n  mukaan pisin putki sitten vuoden 2011.
 Nousuvoittoisen alkuvuoden jälkeen Dow Jones ja S&P 500 -indeksit sukelsivat toukokuun aikana lähes 7 prosenttia. Teknologiapainotteinen Nasdaq putosi toukokuussa 8 prosenttia.
 Lisää aiheesta:
 Meksikon presidentti Trumpille: Meksikolaiset eivät ansaitse tällaista kohtelua

Wall Streetin pörssikurssit putosivat Trumpin Meksiko-ilmoituksen vanavedessä


Summary: Hovioikeus ei ottanut asiaa käsiteltäväkseen, vaan käräjäoikeuden päätös pysyy voimassa.

Kokkolalaisen Marttyyrikirkon ystävät -yhdistyksen varat pysyvät takavarikoituina. Hovioikeus ei myöntänyt asiassa jatkokäsittelylupaa.
 Käräjäoikeus määräsi maaliskuussa omaisuutta vakuustakavarikkoon runsaan 2,5 miljoonan euron arvosta.
 Yhdistystä epäillään rahankeräysrikoksesta ja sen perustajaa, rovasti Johan Candelinia törkeästä veropetoksesta. Kaikki kiistävät epäilyt.
 Poliisin epäilee, että yhdistys on syyllistynyt rahankeräysrikokseen vuosina 2014–2019. Törkeän veropetoksen taas epäillään tapahtuneen vuosina 2017–2018.
 Esitutkinta on kesken, ja oikeus on määrännyt asiaan liittyvät asiakirjat salassa pidettäviksi toistaiseksi.
 Yhdistys on huolissaan siitä, ettei sen toiminta voi jatkua ilman rahaa. Vastaajat pyysivät jo aikanaan käräjäoikeudelta, että toimenpiteiden ulkopuolelle jätettäisiin kaksi yhdistyksen pankkitiliä, sillä yhdistys ei voi jatkaa toimintaa ilman niiden käyttöoikeutta.
 LUE MYÖS:
 Kristillistä yhdistystä epäillään rahankeräysrikoksesta – käräjäoikeus jäädytti varoja yli 2,5 miljoonan euron arvosta

Kristillisen yhdistyksen varat pysyvät takavarikossa – rahankeräysrikoksesta epäilty yhdistys on huolissaan toiminnastaan


Summary: Syyttäjän mukaan epäilty on tunnustanut rakentaneensa pommin.

Ranskan terrorismirikosten syyttäjä  Remy Heitz  kertoi perjantaina, että Lyonissa viime perjantaina tehdyn pommi-iskun pääepäilty oli vannonut uskollisuutta terroristijärjestö Isisille.
 Heitz sanoi tiedotteessaan uutistoimisto AP:n mukaan, että 24-vuotias epäilty on tunnustanut asettaneensa ja rakentaneensa pommin.
 Mies on kotoisin Algeriasta. Hän tuli Ranskaan turistiviisumilla elokuussa 2017. Hän ei ollut aiemmin Ranskan poliisin tiedossa.
 Lyonin iskussa haavoittui 14 ihmistä. Pommissa epäillään olleen asetoniperoksidia. Tutkijat löysivät räjähdyspaikalta myös ruuveja ja laakerikuulia.
 Algerialaismiestä voidaan syyttää murhanyrityksistä sekä terrorismiin liittyvistä rikoksista.
 Ranskan presidentti  Emmanuel Macron  kutsui räjähdystä hyökkäykseksi, mutta mikään ryhmä ei ole ilmoittautunut iskun tekijäksi.
 Lue myös:
 Ranskassa pidätettiin kolme epäiltynä Lyonin pommi-iskusta – pääepäilty algerilainen it-opiskelija
 Lyonin keskustassa räjähti, useita loukkaantunut

Syyttäjä: Lyonin pommi-iskusta epäilty oli vannonut uskollisuutta Isisille


Summary: Nuorten kiinnostus autoalaa kohti hiipuu, vaikka töitä olisi tarjolla lähes jokaiselle nuorelle osaajalle.

Pihaan kurvaa harmaa, elämää nähnyt auto. Kuskin paikalta nousee 19-vuotias  Nico Klaus  punamusta haalari yllään. Hän on tulossa kesätyöpaikaltaan huoltoasemalta.
 Klaus jättää Etelä-Kymenlaakson ammattiopiston autoalan tilojen pihaan autonsa, jota hän kuvailee "härskiksi Volvoksi". Tiloissa on käynnissä kevätsiivous, mikä tarkoittaa sitä, että osalle opiskelijoista kyseessä ovat viimeiset päivät opinahjossa.
 Yksi heistä on juuri Nico Klaus, joka valmistuu ajoneuvoasentajaksi. Autoalan Keskusliiton mukaan alalle valmistuu joka kevät keskimäärin kaksi tuhatta uutta osaajaa.
 – En ole oikeastaan edes ehtinyt ajatella valmistumista, sillä olen ollut niin paljon töissä. Hienoahan tämä on, että minulla on virallisesti ammattinimike ja valmiudet työelämään kolmen vuoden opiskelun jälkeen, Klaus sanoo leveä hymy kasvoillaan.
 Nico Klausin auto on 940-mallinen Volvo vuodelta 1996. Hän hankki sen vasta muutama viikko sitten. Tiina Karppi / Yle
 Nuorten hakuinto hiipunut
 Nico Klausin kiinnostus autoja kohtaan heräsi jo lapsena. Isän puuhastelu autojen parissa sytytti kipinän, joka vain kasvoi vuosien saatossa. Yläasteen aikana hän päätti opiskella intohimonkohteestaan itselleen ammatin.
 – Olen aina ollut käytännön oppija, joten lukio ei niinkään tuntunut omalta jutulta. Tykkään rakentaa asioita käsin, ja autojen kanssa puuhatessa tähän on mahdollisuus, Klaus kertoo.
 Vaikka Nico Klaus puhkuu intoa, hakijoiden määrä autoalan koulutuksiin on viime vuosina vähentynyt. Ennen hakijoita oli melkein kaksi yhtä aloituspaikkaa kohden, mutta nyt luku on hieman alle puolentoista.
 – Syynä saattavat olla uutisoinnit autoalan yt-neuvotteluista, jolloin ala saattaa nuoren silmään vaikuttaa epävarmalta. Myös lukion suosion kasvu vaikuttaa. Kenties nuoret tahtovat lisäaikaa ennen kuin päättävät, mille alalle suuntautuvat, pohtii Autoalan Keskusliiton tekninen johtaja  Jouko Sohlberg .
 Nico Klausin opinahjoon autoalaa opiskelemaan mahtuvat lähes kaikki innokkaimmat hakijat. Siellä koulutetaan ajoneuvoasentajien lisäksi autokorinkorjaajia ja automaalareita.
 – Tänne hakeutuu hyvin moninainen joukko opiskelijoita. Valtaosa on peruskoulusta tulevia nuoria, mutta lisäksi jatkuvasta hausta joukkoon löytää aikuisiakin monesta eri maasta, kertoo Etelä-Kymenlaakson ammattiopiston autoalan opettaja  Petri Sällilä .
 Petri Sällilä tahtoo kannustaa autoalalle valmistuvia tarttumaan rohkeasti haasteisiin. Tiina Karppi / Yle
 Autoalalla jatkuva tarve uusille osaajille
 Vaikka nuorten kiinnostus autoalaa kohti on hiipumaan päin, autoalan kiinnostus nuoria osaajia kohtaan vain kasvaa.
 – Etenkin mekaanisiin töihin, kuten ajoneuvoasentajan töihin, on jatkuva tarve, sillä alalta eläköidytään paljon. Nuorille, joilla riittää hyvää asennetta ja motivaatiota, löytyy lähes kaikille työpaikka, Autoalan Keskusliiton tekninen johtaja Jouko Sohlberg sanoo.
 Suomessa autoala työllistää noin 45 000 henkilöä. Näistä autokauppa sekä korjaamo- ja katsastustoiminnot työllistävät yli puolet. Ajoneuvoasentajia, autokorinkorjaajia ja automaalaireita on noin 13 000.
 – Suomessa pyörii Euroopan vanhimpia autoja. Tätä autokantaa ylläpidetään jatkuvilla huolloilla ja korjauksilla, autoalan opettaja Petri Sällilä toteaa.
 Tästä syystä myös vastavalmistunut ajoneuvoasentaja Nico Klaus uskoo tulevaisuuden työllistymismahdollisuuksiensa olevan hyvät.
 – Olen sitä mieltä, että niin kauan kun on autoja, on töitä – kunhan vain itsellä on tiedot ja taidot hanskassa. Olen päässyt jo kahtena kesänä peräkkäin autokorjaamoon töihin, Klaus sanoo.
 Autoalalle valmistunut voi työllistyä moniin eri ammatteihin. Tiina Karppi / Yle
 Nuorelta vaaditaan oma-aloitteisuutta ja itsevarmuutta
 Viimeisen kolmen vuoden aikana Nico Klaus on syventynyt siihen, miten autoja huolletaan ja korjataan. Etenkin moottorien korjaukset kiinnostavat häntä.
 – Niitä ei ole kahta samanlaista. Toivon, että tulevaisuudessa pääsisin korjailemaan hieman kalliimpia ja tehokkaampiakin moottoreita, hän sanoo.
 Korjaamolla työskentelyn lisäksi ajoneuvoasentajaksi kouluttautunut voi työllistyä muun muassa tehdastyöhön, teollisuuspuolelle, johtotehtäviin tai yrittäjäksi. Työelämässä asenne ja halu kehittyä ratkaisevat.
 – Töihin on tultava ajoissa, se on ihan lähtökohta. Tärkeää on myös uskoa itseensä autoja korjatessa. Ei ole sellaista asiaa, jonka yli ei pääsisi, kunhan tekee työt rauhassa. Keskittyminen on tärkeintä, Nico Klaus tietää.
 Autoalan jatkuvassa kehityksessä mukana pysyminen on myös olennaista.
 – On tärkeää, että nuori on valmis opiskelemaan lisää ja kehittämään taitojaan, sillä sitä kaivataan työelämässä. Lisäksi hyviä asiakaspalvelutaitoja painotetaan yhä enemmän, autoalan opettaja Petri Sällilä sanoo.
 Nico Klaus aikoo tehdä töitä siihen asti, kunnes lähtee armeijaan. Tiina Karppi / Yle
 Monta ovea auki
 Keskiviikkona todistuksensa saaneelle Nico Klausille on auki monta ovea, koska teknologia kehittyy koko ajan.
 – Pitkäveteiset öljyjen ja rasvojen mittaukset ovat taaksejäänyttä elämää. Tieto- ja sähkötekniikka tulevat limittymään yhä enemmän työtehtäviin, mikä puolestaan laajentaa mahdollisuuksia erikoistua eri tehtäviin, Autoalan Keskusliiton tekninen johtaja Jouko Sohlberg sanoo.
 Nico Klausin opettaja Petri Sällilä kannustaa valmistuvia tarttumaan rohkeasti edessä oleviin haasteisiin.
 – Kaikenlainen työ kartuttaa kokemusta, tuo itsevarmuutta ja opettaa uusia kykyjä. Toivon nuorten näkevän asiat hyvinä haasteina, ei ongelmina, Sällilä sanoo.
 Etelä-Kymenlaakson ammattikoulusta valmistuu autoalan opiskelijoita pitkin vuotta. Tänä keväänä heitä valmistuu 18. Antro Valo / Yle
 Mutta mitä Nico Kalusille on tiedossa seuraavaksi? Töitä, ja vastikään ostetun vanhan Volvon fiksailua.
 –Maalit on jo ostettu ruostetäplien piilottamista varten. Eihän se kedon kaunein kukka ole, mutta todellinen luottoauto, joka vie takuulla perille. Jos oikein innostun, viritän moottoriin vähän lisää tehoa, hän kertoo.
 Tammikuussa nuorta miestä odottaa armeijaan lähtö.
 – Tässä vaiheessa olen avoimin mielin, että lähdenkö sen jälkeen jatko-opiskelemaan vai työelämään.
 Lue myös:
 Onnea ammattiin valmistuneille! Ylen amiskoneesta löydät tutkinnon suorittaneiden nimet

"Härskillä Volvolla" ajava 19-vuotias hurahti moottoreihin, ja saa nyt rassata niitä työkseen: "Ei ole kahta samanlaista"


Kangasalla tutkitaan raiskausta, jota edelsi Tinderissä sovitut treffit.
 Rikoksen asianomistajana oleva nainen oli pitänyt muutaman päivän ajan Tinderin välityksellä yhteyttä mieheen, joka oli ilmoittanut nimekseen Niki.
 Muutaman päivän viestittelyn jälkeen he olivat sopineet tapaamisen Kangasalle, Holvastin alueelle Kangasalan ja Tampereen rajalle. Tapaaminen oli pääsiäisenä, perjantaina 19. huhtikuuta.
 Poliisin mukaan nainen ja mies olivat tavanneet ulkona ja muun muassa kävelleet pidemmän aikaa Kangasalan Holvastin alueella.
 Kun nainen oli ollut aikeissa lähteä, oli mies poliisin mukaan yllättäen estänyt naisen poistumisen käymällä häneen kiinni. Kiinnikäymisen jälkeen mies oli poliisin mukaan raiskannut naisen ja poistunut paikalta. Mies oli poistanut teon jälkeen Tinder-profiilinsa ja kaikki henkilöiden väliset keskustelut.
 Poliisi kaipaa tietoja "Nikistä"
 Nimellä Niki esiintynyt mies on asianomistajan antaman kuvauksen mukaan noin 180 senttiä pitkä, vaaleahiuksinen ja sinisilmäinen. Ruumiinrakenne oli urheilullinen. Tekopäivänä miehellä oli ollut päällään musta nahkatakki, sininen paita ja siniset housut. Hän oli kertonut olevansa 23-vuotias.
 Teko ei tullut poliisin tietoon välittömästi, koska uhri oli niin järkyttynyt.
 Rikoskomisario  Vesa Järvenpää  sanoo, että ainakaan Kangasalla ei ole tullut vastaavia tapauksia aiemmin.
 Tähän asti suoritetussa esitutkinnassa ei ole toistaiseksi kyetty selvittämään Nikinä esiintyneen miehen henkilöllisyyttä.
 Tiedot ja vihjeet Nikin nimellä esiintyneestä miehestä tai teosta voi ilmoittaa: Virka-aikana Kangasalan poliisiaseman tutkinnan numeroon 0295 445 889 tai sähköpostilla vihjeet.pirkanmaa@poliisi.fi tai vihjepuhelimeen 0800 90022.

Poliisi epäilee: Tinder-treffit päättyivät raiskaukseen


Summary: Kasvustot pitää hävittää esimerkiksi puutarhoista kolmen vuoden kuluessa.

Puutarhoissa ja esimerkiksi teiden varsilla yleinen kurtturuusu on lisätty Suomen kansalliseen  haitallisten vieraslajien luetteloon .
 Tästä syystä kurtturuusun maahantuonti ja myynti on kiellettyä huomisesta alkaen.
 Lisäksi laji tulee hävittää muun muassa puutarhoista, puistoista sekä uimarannoilta ja maanteiden varsilta seuraavan kolmen vuoden aikana.
 Kurtturuusun hävittäminen on työlästä ja vie aikaa.
 Laajojen kasvustojen poisto kannattaa tehdä koneellisesti, pienempiä yksilöitä voi repiä maasta käsin.
 1900-luvun alussa maahamme levinnyt laji on erittäin yleinen.

Laajalle levinnyt kurtturuusu on haittalaji, jota ei enää huomenna saa myydä


Summary: Zimbabwen viranomaiset ovat aloittamassa suuria hankkeita, jotta metsät saataisiin takaisin.

Eteläisessä Afrikassa sijaitseva Zimbabwe kärsii nopeasta metsäkadosta. Hieman Suomea suuremman maan metsät katoavat 3 300 neliökilometrin vuositahdilla, kertoo paikallinen metsäkomissio.
 Vuonna 2014 metsien osuus maan pinta-alasta 53 prosenttia, kun se nyt on laskenut 45 prosenttiin. Muutosta voi luonnehtia laajaksi metsäkadoksi.
 Zimbabwen 13-miljoonaisesta väestöstä 70 prosenttia asuu maaseudulla ja saa useimmiten elantonsa maataloudesta. Metsiä raivataan pelloiksi ja suuressa määrin myös polttopuuksi.
 Tupakkaviljelmä Zimbabwessa. Aaron Ufumeli / EPA
 Nopeasti kasvava syy metsäkadolle on Zimbabwen tupakkatuotanto. Maa on maailman suurimpia tupakantuottajia ja puolet maan maatyöläisistä saa ainakin osan elannostaan tupakanviljelystä. Vuosittain sadat pienet maatilat siirtyvät tupakantuotantoon paremoien ansioiden toivossa.
 Tupakka vaatii paljon polttopuuta, sillä tuoreet tupakanlehdet on kuivattava niitä varten rakennetuissa uuneissa. Tupakanviljelyn osuus metsäkadosta on noin viidennes, kertoo  Global Press Journal -lehti .
 Ympäristölakien toimeenpano puuttuu
 Zimbabwe on mukana kansainvälisessä Pariisin ilmastosopimuksessa. Maan hallitus hakee nyt keinoja, joilla metsäkadon ja puunpolton aiheuttamat kasvihuonekaasujen päästöt saataisiin kuriin.
 Tupakanlehdet kiinnitetään kuivatustelineisiin. Aaron Ufumeli / EPA
 Huolta kannetaan myös alkuperäismetsissä elävistä eläin- ja kasvilajeista.
 Zimbabewessa on voimassa tiukka laki, joka kieltää luvattomat metsähakkuut. Rangaistuksena voi olla jopa kaksi vuotta vankeutta. Lakia ei kuitenkaan juuri noudateta eikä valvota.
 Monet maattomat perheet ovat lupia kysymättä ottaneet haltuunsa palan metsää, kaatavat sitä tarpeen mukaan ja perustavat maatilan.
 Telineisiin ripustetut tupakanlehdet työnnetään kuivatushuoneisiin. Aaron Ufumeli / EPA
 Zimbawen hallitus haluaa saada kansan mukaan puutalkoisiin. Maahan on julistettu kansallinen puunistutuspäivä, jolloin tavoitteena on 15 miljoonan puun istutus. Tupakkateollisuuden omassa kampanjassa tavoitteena on vuosittain yhdeksän miljoonan puun istuttaminen.
 Puiden väheneminen haittaa jo maan teollisuutta. Zimbabwessa on paljon erilaista puutuotteiden pienteollisuutta. Yritykset ovat viime vuosina alkaneet valittaa, ettei käyttökelpoista puuta enää löydy.
 Tupakan huutokauppa Zimbabwessa. Aaron Ufumeli / EPA

Zimbabwen metsät hupenevat vauhdilla – suurimpia syitä heikot lait ja laaja tupakanviljely


Summary: Kymmenissä suomalaisissa lukioissa lääkäri ei käy kertaakaan lukukauden aikana.

Vantaalla sijaitseva Tikkurilan lukio on Suomen suurimpia. Päivälukiolaisia koulussa on hieman alle 1200.
 Lukion ensimmäisen lukuvuoden nyt päättävä  Sara Hasanen  on sitä mieltä, että isosta oppilasmäärästä huolimatta kuraattorin ja psykologin apua on tarjolla, jos sitä tarvitsee.
 – Olen saanut sen kuvan, että joskus joutuu vähän odottamaan sopivaa aikaa, kun on iso koulu. Mutta kyllä täällä mahdollisimman pian yritetään auttaa.
 Hän itse ei ole apua tarvinnut, mutta arvelee, että juuri ensimmäisellä luokalla tuki on joillekin tarpeen. Sopeutuminen peruskoulun opiskelusta lukion tahtiin ja koeviikkoihin voi viedä aikaa.
 Samaa mieltä on luokkakaveri  Arttu Nurmi .
 – Jos vertaa esimerkiksi peruskouluun, niin onhan tämä ollut tosi paljon rankempaa. Itse olen kyllä jaksanut ihan hyvin. Mutta onhan tässä ollut paljon enemmän hommaa kaikessa.
 Markus Immosen, Arttu Virran ja Max Halabin ensimmäinen vuosi lukiossa on pian takana.  Kesällä Markus ei aio käyttää aika opiskeluun lainkaan. Arttu ja Max aikovat kerrata ensimmäisen luokan matematiikkaa.  Laura Hyyti / Yle
 Nuoret arvelevat, että joidenkin tuttujen uupumus ja väsymys on näkynyt toistuvina poissaoloina tunneilta.  Max Halabi  muistaa kuluneelta lukuvuodelta ainakin yhden opiskelijan, jota ei ole syksyn jälkeen enää näkynyt.
 Nuorten mielestä juttelu esimerkiksi kuraattorin tai kouluspsykologin kanssa voisi auttaa, jos apua vain ymmärtää hakea.
 – Koulussa voi olla tosi paljon paineita – on vaikka ottanut liian monta kurssia. Esimerkiksi kolmosjakso osuu ihan keskelle talvea. Jos on silloin on väsynyt ja alakuloinen, niin ehkä se silloin auttaisi, jos vaan pääsisi vähän purkamaan ajatuksia, Sara Hasanen pohtii.
 Jutun lopussa voit katsoa, miten hyvin sinun kotikuntasi lukioissa pääsee kuraattorille, psykologille, terveydenhoitajalle tai lääkärille verrattuna koko maan tilanteeseen tai hyvästä laadusta annettuihin mittareihin.
 Lukioiden ja kuntien välillä isoja eroja
 Lukiolaisten lisäntyneestä uupumuksesta on puhuttu jo pitkään. Esimerkiksi Kouluterveyskyselyissä on ollut nähtävissä kasvua erityisesti tyttöjen koulu-uupumuksessa.
 Lukioihin ja nykylukiolaisiin on myös kohdistunut monia uudistuksia, joiden on arveltu aiheuttavan nuorille lisäpaineita.
 Aluksi hyvät uutiset. Terveyden ja hyvinvoinnin laitos sekä Opetushallitus ovat keränneet ja julkaisseet uusinta tietoa toisen asteen opiskeluhuoltopalveluista. Tukea ja apua on tarjolla enemmän kuin pari vuotta sitten.
 Esimerkiksi yhä useammalla lukiolaisella on mahdollista ylipäätään päästä terveydenhoitajan, lääkärin, kuraattorin tai psykologin juttusille.
 Opiskeluhuollon psykologi Anne Rädystä vaikuttaa, että nuorten kohtaamat tunneongelmat ovat monimutkaistuneet viime vuosina.  "Nuorten yleisin yksittäinen syy tulla juttusille on ahdistus, mutta usein siihen kiertyy monia muitakin tunne-elämän asioita."   Laura Hyyti / Yle
 Ja sitten huonot uutiset. Kuntien ja lukioiden välillä on suuria eroja siinä, miten hyvin opiskeluhuollon apua ja tukea on saatavilla. Se asettaa nuoret epätasa-arvoiseen asemaan.
 Erityisen hankalaa on saada lääkärin tai psykologin palveluja. Kymmenissä suomalaisissa lukioissa lääkäri tai psykologi ei käy kertaakaan lukukauden aikana.
 Terveydenhoitajan ja kuraattorin apua saa paremmin, mutta muutamissa lukioissa ei ole tukena heitäkään.
 Lain mukaan opiskelijoille kuitenkin pitäisi tarjota suositusten mukaisesti terveydenhoitajan ja lääkärin palveluita. Myös kuraattorin ja psykologin avun pitää olla saatavilla.
 Asiantuntija  Kirsi Wiss  THL:n Hyvinvoinnin ja terveyden edistämisen yksiköstä kertoo, että joissakin kunnissa tilanne on todella hyvä ja nuorille on tarjolla palveluja riittävästi.
 Toisessa ääripäässä taas on kuntia ja lukioita, joissa palveluja on hyvin vähän tai ei käytännössä lainkaan.
 – Kyllähän sitä toivoisi, että lasten ja nuorten terveyden edistäminen olisi sellainen asia, johon panostettaisiin. Ei ole oikein, että nuoren saama tuki riippuu siitä, missä hän asuu, Wiss sanoo.
 Kuraattorin ja psykologin pitää olla näkyvillä
 Vantaalla lukiolaisten saamat palvelut ovat selvityksen mukaan kohtuullisella tasolla. Terveydenhoitajamitoitus toteutuu erittäin hyvin. Sen sijaan lääkäripalveluja lukiolaisille on tarjolla kehnosti, mikä on tyypillistä monen muunkin kunnan lukioissa.
 Opiskeluhuollon psykologin juttusille lukiolaiset pääsevät Vantaalla kohtuullisen hyvin, samoin lukiokuraattorin pakeille, mutta parantamisen varaa olisi siinäkin.
 Koulukuraattori Sari Moisas on huomannut, että esimerkiksi opiskelijavalintojen uudistus korkeakouluissa mietityttää jo lukion ekaluokkalaisia.  Laura Hyyti / Yle
 Tikkurilan lukion kuraattori  Sari Moisas  ja opiskeluhuollon psykologi  Anne Räty  kokevat, että pääosa heidän työajastaan menee apua ja tukea tarvitsevien lukiolaisten tapaamisiin kasvokkain, mikä onkin tärkeää.
 Yhteisöllisyyden tukeminen olisi kuitenkin toinen tärkeä osa opiskeluhuoltoa, ja sille ei heidän mielestään tunnu jäävän tarpeeksi aikaa.
 Esimerkiksi kuraattorin ja psykologin antama pallohieronta parilla välitunnilla viikossa on ollut hyvä tapa kohdata niitäkin nuoria, jotka eivät muuten ota yhteyttä.
 Lisäksi Tikkurilan lukiossa on kerran viikossa välitunnilla niin sanottu puuhapöytä, jonka ääreen nuori voi tulla värittämään, askartelemaan ja juttelemaan kuraattorin ja psykologin kanssa.
 Sekä kuraattori että psykologi ovat sitä mieltä, että koulussa opiskeluhuollon väen kannattaa olla näkyvillä, jotta kynnys tulla juttusille madaltuisi.
 Anne Räty arvelee, että yhteisöllinen työ ja esimerkiksi esittäytyminen lukion ekaluokkalaisille on kantanut hedelmää, vaikka aika tällaiseen esilläoloon ei aina tunnu riittävän.
 – Kyllä se varmaan jotakin kuitenkin kertoo, että 45 prosenttia minulle tulevista yhteydenotoista tulee nuorilta itseltään, ja loput terveydenhoitajien ja kuraattorin kautta. Uskon, että noinkin iso määrä kertoo siitä, että olemme olleet löydettävissä.
 Nyt kesälaitumille lähteviä lukiolaisia hän muistuttaa yhdestä asiasta: siihen on syy, että kesällä koulusta lomaillaan. Pitää muistaa myös levätä.
 Onko sinun kotikuntasi lukioissa riittävästi kuraattorin, psykologin, lääkärin tai terveydenhoitajan apua saatavilla?
 Vertaa kotikuntasi lukioiden opiskeluhuoltopalveluja valtakunnalliseen keskitasoon sekä hyvän laadun mittareihin.
 Lääkäreiden ja terveydenhoitajien kohdalla mittari on opiskeluterveydenhuoltoa koskeva kansallinen henkilöstömitoitussuositus. Kuraattoreiden ja psykologien määrästä ei ole kansallista suositusta. Mittarina on käytetty laskelmaa, joka on annettu oppilas- ja opiskelijahuoltolakia koskevassa lakiesityksessä.
 Tiedot ovat lukuvuodelta 2017-2018 ja perustuvat lukioiden itsensä antamiin lukuihin siitä, kuinka monta tuntia lääkärillä, terveydenhoitajalla, kuraattorilla ja psykologilla on annettavana sataa oppilasta kohti.
 Kerätyt tiedot kattavat 94 prosenttia lukioista ja 96 prosenttia kunnista.
 Opiskeluhuoltopalvelujen määrässä on isoja eroja myös sekä tavoitteet ylittävissä että alittavissa ryhmissä. Voit tutustua kuntien ja lukioiden tarkempiin tietoihin  THL:n TEAviisarista,  jolla seurataan terveyden edistämistä kunnissa.
 Lue myös:
 "Itkin kokeessa, kun pelkäsin, etten osaa" – Yle selvitti, millaisissa lukioissa on uuvuttu eniten, testaa myös oma riskisi
 Jatkuva stressi uuvuttaa lukiolaisen

"Ahdistus on tärkein syy tulla juttusille" – Katso, miten hyvin kotikuntasi lukioissa pääsee psykologille, lääkäriin tai kuraattorille


Summary: Assange kärsii eristyisasiantuntijan mukaan äärimmäisestä stressistä, kroonisesta ahdistuksesta ja voimakkaasta psykologisesta traumasta.

Tietovuotaja  Julian Assange , 47, on joutunut sellaisten toimien kohteeksi, jotka vertautuvat psykologiseen kidutukseen, sanoo YK:n erityisasiantuntija  Nils Melzer . Hänen mukaansa Yhdysvallat, Britannia, Ecuador ja Ruotsi ovat syyllistyneet kollektiiviseen Assangen vainoamiseen.
 – On selvää, että Assangen terveyteen on suuresti vaikuttanut se erittäin vihamielinen ja sattumanvarainen ilmapiiri, jolle hän on altistunut useita vuosia, Melzerin lausunnossa sanotaan.
 – Fyysisten sairauksien lisäksi Assangella oli havaittavissa oireita, jotka ovat tyypillisiä pitkittyneessä altistumisessa psykologiseen kidutukseen. Näihin kuuluvat äärimmäinen stressi, krooninen ahdistus ja voimakas psykologinen trauma, Melzer jatkoi.
 Assange kärsii parhaillaan 50 viikon vankeusrangaistusta takuuehtojen rikkomisesta Belmarshin vankilassa Lontoon liepeillä. Sekä Yhdysvallat että Ruotsi ovat vaatineet hänen luovuttamistaan.
 Melzer vieraili Assangen luona vankilassa kuun alussa yhdessä kahden asiantuntijan kanssa.
 Lisää aiheesta:
 Tietovuotaja Assangen luovutuksen käsittely viivästyy – "Liian sairas oikeuteen"
 Yhdysvallat kertoi 17 uudesta syytteestä WikiLeaksin Assangea vastaan
 Ruotsissa annettiin pidätysmääräys Julian Assangesta

YK:n erityisasiantuntija: Assange joutunut psykologisen kidutuksen kohteeksi


Summary: Viranomaiset ovat etsineet noin 15-vuotiasta poikaa Kankarinjärvellä ja sen ympäristössä. Apuna on ollut muun muassa lentokone.

Viranomaiset ovat etsineet souturetkellä kadonnutta poikaa Kihniössä.
 Poliisi sai perjantaina aamulla ilmoituksen, että perjantain vastaisena yönä kaksi noin 15-vuotiasta poikaa oli ollut liikkeellä soutuveneellä Pirkanmaalla sijaitsevan Kihniön Kankarinjärvellä.
 Pojat olivat joutuneet veden varaan ja lähteneet uimaan kohti rantaa. Toinen pojista onnistui uimaan rantaan saakka, mutta toista poikaa ei ole löydetty. Rikoskomisario  Pauli Pitkäkoski  kertoo, että matka veneeltä rantaan on arviolta useita satoja metrejä.
 Viranomaiset ovat etsineet poikaa perjantaiaamusta asti Kankarinjärvellä ja sen ympäristössä. Etsinnöissä on ollut apuna muun muassa lentokone. Myös sukeltaja on käynyt paikalla. Poikaa ei ole löytynyt toistaiseksi rannasta eikä vedestä.
 Poliisi ja pelastuslaitos jatkavat etsintöjä.
 Poikien käyttämä soutuvene löytyi etsinnöissä tyhjänä järven rannalta.

Viranomaiset etsivät veden varaan joutunutta nuorta Kihniössä – kaksi poikaa oli yöllä souturetkellä


Summary: Uskontojen uhrien tuki ry auttaa heitä, jotka pyrkivät eroon tukahduttavista uskonnollisista yhteisöistä.

Miksi lähteä terrorijärjestö Isisin matkaan tai kuinka hurahtaa outoihin kultteihin? Psykologi, psykoterapautti ja  Uskontojen uhrien tuki UUT  ry:n puheenjohtaja  Pia Puolakka  näkee yhtäläisyyksiä näiden tahojen manipulointikeinoissa.
 – Uskon, että ihmisten manipulointi on aika helppoa. Isis-järjestö käyttää todennäköisesti samanlaisia keinoja kuin manipuloinnissa muutenkin käytetään. Vedotaan tunteisiin, esitetään asiat mustavalkoisesti ja kumotaan koko ajan vastakkaista informaatiota, sanoi Pia Puolakka  Radio Suomen Päivä -ohjelmassa.
 Puolakan mukaan Isis etsii sellaiset kohderyhmät, joihin voidaan helposti vedota. Tällaisia ovat esimerkiksi elämässään katkeroituneet ja ne, jotka kokevat tulleensa kohdelluksi epäoikeudenmukaisesti.
 – Isisiin liittyneet voivat olla niin hyvin aivopestyjä, että he pystyvät oikeuttamaan kaiken pahan tarkoitusperillään. Toisaalta on myös niitä, joita uhkaillaan ja pelotellaan, eivätkä he sen takia uskalla lähteä.
 Miten eroon painostavasta ryhmästä
 Maailmalla on exit-ryhmiä niille, jotka haluavat irtaantua kultista. Jos uskonnollisessa lahkossa oleva tai muun aivopesun kohteena oleva itse pystyy lähtemään, silloin ihmisessä on syntynyt motivaatio muuttua, sanoo Pia Puolakka.
 Uskontojen uhrien tuki ry:n puheenjohtaja Pia Puolakan mukaan hengellinen väkivalta voi olla esimerkiksi käännyttämistä, pelottelua, syyllistämistä ja eristämistä. Kaija Kellman/Yle
 – Meidänkin järjestössä on sellaisia auttajia, jotka ovat erikoistuneet tällaiseen auttamiseen. Enemmän tieoa aiheesta kuitenkin tarvittaisiin.
 Suomessa ei ole toistaiseksi koulutusta niille, jotka voisivat auttaa ex-kulttilaisia. Uskontojen uhrien tuki ry on kouluttanut auttajia ja jakanut tietoa kulttien ja lahkojen hengellisestä väkivallasta ja hyväksikäytöstä.
 Psykologi Pia Puolakka on itsekin kokenut hengellistä väkivaltaa. Hänen isoäidillään oli herännäisyystaustaa.
 – Kasvoin uskonnollisen isoäidin vaikutuspiirissä. Hänellä oli mustavalkoiset ja jyrkät käsitykset. Myöhemmin vasta tajusi, että näissä käsityksissä oli myös paljon vahingollista, joka vieraannutti maailmasta ja muista ihmisistä.
 Uskontoihin liittyy Puolakan mukaan paljon vaativuutta ja elämänkielteisyyttä, syyllisyyttä, häpeää ja sisäistä kontrollointia. Jatkuvan kilvoittelun ajatus johtaa siihen, että ihminen ei ole koskaan riittävän hyvä.
 – Usein riittää, että yhteisössä on muutama johtavassa asemassa oleva ihminen, jotka pystyvät hoitamaan manipuloinnin. Joskus myös lahkon opissakin on manipulointia ja vääristymiä, mutta yksilö kokee nimenomaan ihmisiltä tulevan manipuloinnin ja painostuksen.
 Erityisen tuhoisaa Puolakan mukaan hengellisessä väkivallassa on, että pahuutta perustellaan ylevällä motiivilla kuten jumalalla.
 – Se tekee uhrin voimattomaksi varsinkin, jos manipuloinnin kohteena on lapsi.
 Hengellistä väkivaltaa kokeneet voivat saada vertaistukea Uskontojen uhrien tuki -yhdistyksen kautta. Vertaistukiryhmiä on yhdeksällä paikkakunnalla.
 Hengellistä väkivaltaa kokeneita on monissa kotimaisissa liikkeissä. Psykoterapeutti Pia Puolakan mukaan islamista irrottautuneet ovat uusi ryhmä, johon Uskontojen uhrien tuki -yhdistyksen pitäisi suunnata aikaisempaa enemmän huomiota.
 Kuuntele:
 Radio Suomen Päivä: Hengellinen väkivalta on rumaa ja tuhoisaa
 Lanttulataamo: Kun uskonto ahdistaa
 Lue lisää:
 Hengellinen väkivalta voi satuttaa yhtä pahasti kuin fyysinen väkivalta
 Kirkko ja kaupunki: Hypnoterapeutti Pia Puolakka auttaa uskonnollisissa yhteisöissä kärsineitä – miljoonan euron lahjoittaminen Star Wars -jedikirkolle on hänestä ”ihan okei”

Isisin aivopesussa samat keinot käytössä kuin lahkojen hengellisessä väkivallassa